Blog – New Nordic Youth – Efterskolen for entreprenørskab og design\nGalla – Casino Royal 2022 på NNY veloverstået med flotte unge mennesker i deres fineste tøj, flot oppyntning, bar med slush ice og musik samt lækker mad 🙂 Det var en fornøjelse at tilbringe aftenen i selskab med de smukke unge mennesker 🙂 Årets gambler i casinoet blev Nik, der forstod at passe på og samtidig være heldig. De uddannede dealere var professionelle ved bordene og vejledte spillerne ved bordene om regler, sats og spillene. Der var mad i verdensklasse, hvor bla. desserten – pandekager med citroncreme var et kæmpehit. Også i dag til frokost kunne eleverne nyde resterne fra galla bordet. Det tilmed efter at køkkenet havde lavet brunch til kl. 9.00, så eleverne kunne sove lidt længere ovenpå festen 🙂 Se eleverne på fællesbilledet i linket til ugens billeder. Der følger flere billeder, da vi har haft 2 fotografer på.\nDer har været gang i alle moduler i denne uge:\nI Go Global arbejdede eleverne med deres projekter i forløbet Community Heroes med indlagte energizers i haven. Der arbejdes efter en plan, hvor projekterne skal være afsluttet mandag d. 13. juni. Derefter skal de præsenteres. Det kommer til at foregå ved en festival fredag d. 17. juni kl. 15-17.00, hvor I er velkommen. Invitation fra Go Global temaet er vedhæftet i dagens besked.\nI fagene (mandag, tirsdag og torsdag) er der i dansk arbejdet med den mundtlige prøve. Nogle elever har afleveret deres synopsis i denne uge og arbejder med selve prøveaflæggelsen og øver sig på hinanden. Andre elever er i gang med deres synopsis, der skal afleveres i næste uge. Eleverne skal, når de har afleveret deres synopsis, arbejde med analyse og perspektivering samt ikke mindst øve sig på deres synopsis og noter. Der er god tid til at øve sig og blive tryg ved formen samt prøven. Eleverne kan hele vejen i denne proces søge viden hos de voksne samt hinanden.\nI matematik arbejdes der også med den mundtlige prøve. Her sættes fagbegreber og ræsonnementsprocesser i praksis, når de øver sammen i grupperne. Grupperne har bla. været i haven i denne uge for at løse opgaver. Eleverne er sammensat i grupperne, der skal op til prøve sammen. De øver sig på forskellige opgaver, så de kender hinanden i denne type prøve. Selvom eleverne går op sammen i grupperne, bliver de individuelt vurderet af censor. Også til denne prøve kan eleverne søge viden hos de voksne samt hinanden.\nEngelsk har i denne uge været på programmet igen. Movie study er blevet afsluttet og det sidste forløb i år handler om respekt og stereotyper.\nOnsdag var der som vanligt kompetencer. Tech er nu i gang med deres afgangsprojekt, der omhandler at programmere et 3D spil. Der er deadline onsdag d. 15. juni. Business arbejder ind i opgaver fra årets forskellige forløb, der munder ud i et afsluttende afgangsprojekt. Mediedesign og Go Creative var på Louisiana for bla. at se udstillinger med Sonia Delaunay, maler, designer, modeskaber, iværksætter mm samt Diane Arbus, fotograf.\nEftermiddag og aften har hen over ugen også budt på elevernes egne aktiviteter såsom styrketræning, musik og gaming. Der har været haveaktiviteter, ture til stranden og til byerne omkring NNY i eftermiddagstimerne.\nDer har selvfølgelig været studietid i løbet af ugen. Her har der været fokus på at arbejde med synopsis til dansk samt forberedelse til Casino Royal. Der har også været tid til hygge med te og boller samt kage i løbet af ugen 🙂\nUgebog – uge 19\nSå er der for alvor sparket gang i synopsisskrivning. Det har fyldt en del i undervisningen i denne uge. Eleverne har fundet deres prøveoplæg og arbejder nu med fordybelsen – analyse og perspektivering.\nDer har dog også været gang i alle moduler i denne uge:\nI Go Global var eleverne tilbage i deres projekter i forløbet Community Heroes med indlagte energizers i haven. Der arbejdes efter en plan, hvor projekterne skal være afsluttet mandag d. 13. juni. Derefter skal de præsenteres. Det kommer I til at høre mere om 🙂\nI fagene (mandag, tirsdag og torsdag) er der i dansk, som nævnt i starten af brevet, arbejdet med den mundtlige prøve. Eleverne skal, når de har afleveret deres synopsis, arbejde med analyse og perspektivering samt ikke mindst øve sig på deres synopsis og noter. Der er god tid til at øve sig og blive tryg ved formen samt prøven. Eleverne kan hele vejen i denne proces søge viden hos de voksne samt hinanden.\nI matematik arbejdes der også med den mundtlige prøve. Her gennemgås fagbegreber og ræsonnementsprocesser blandt andet. Eleverne er sammensat i grupperne, der skal op til prøve sammen. De øver sig på forskellige opgaver, så de kender hinanden i denne type prøve. Også her kan eleverne søge viden hos de voksne og hinanden.\nOnsdag var der som vanligt kompetencer. Tech skal i gang med deres afgangsprojekt, der omhandler at programmere et 3D spil. Eleverne er i denne uge blevet præsenteret for opgaven til afgangsprojektet. Der er deadline onsdag d. 15. juni. Business arbejder ind i opgaver fra årets forskellige forløb, der munder ud i et afsluttende afgangsprojekt. Mediedesign har arbejdet med at designe en plakat for at promovere bogen, de lavede bogomslag til i sidste uge. Go Creative arbejder i deres eget projekt med at designe tøj, syr betræk til puder for andre elevers projekt samt holder styr på byttebutikken.\nEftermiddag og aften har hen over ugen også budt på elevernes egne aktiviteter såsom styrketræning, musik og gaming. Vejret har været meget skiftende. Der er faldet en del regn, men der har stadig været perioder, hvor der kunne laves aktiviteter ude. Der er også sunget karaoke, lavet perleplader og set film.\nDer har selvfølgelig været studietid i løbet af ugen. Her har der været fokus på at arbejde med synopsis til dansk. Der har også været tid til hygge med te og boller samt kage i løbet af ugen. I dag er der sluttet af med friskbagte hveder med smør 🙂\nLidt information om den næste tid.\nD. 19/5 er der Galla – Casino Royal. Dvs eleverne skal have deres pæneste tøj med tilbage fra denne weekend 🙂\nWeekenderne er der 3 tilbage af. Vi opfordrer til, at eleverne suger så meget de kan til sig de sidste uger. Opfordre dem gerne til at melde sig til fællesskabet. Vi ved, at den sidste tid er tough, fordi tankerne også er i retning af, at nu er det snart slut. Så eleverne er meget velkommen til at nyde tiden sammen på NNY. Der er 3 helligdagsweekender, så tiden vil fare afsted. I disse weekender skal I måske til en masse ting i familien. Men de andre 3 weekender kan eleverne dyrke fællesskabet med hinanden og få lavet planer for at mødes i sommerferien og derefter.\nMundtlige prøver starter på NNY d. 2./3. juni for den ene af klasserne og henover juni til og med d. 17. juni er der eksamen på NNY. Datoerne er skrevet ind i årsplanen på Skoleplan. Igen den sidste tid er vigtig for fællesskabet, og der er lagt skema med forberedelse og aktiviteter helt til slut samt outro i uge 25.\nTranslokation er afslutningen på skoleåret. Her er der der uddeling af beviser, taler og måske en enkelt performance. Der skal også krammes og ønskes god vind. Det er ikke utænkeligt, at der kommer vand i øjnene på denne dag 🙂 Det er fredag d. 24. juni og translokationen er fra kl. 15.00 til cirka 16.30.\nUgebog – uge 18\nEn weekend ude i skov og have. Fantastiske unge mennesker, der har løbet, gået, spillet, hygget og grinet.\nMen først lidt fra ugen fra mandag:\nI Go Global har der været pause fra Community Heroes, da der var dansk skriftligt eksamen efter frokost. Formiddagen blev brugt på, at få de sidste detaljer omkring prøven på plads. Der var også tid til brain breaks i den friske luft.\nDet fortsatte over i tirsdagen, hvor der var matematik eksamen om eftermiddagen. Samme proces om formiddagen for at få detaljer på plads omkring hjælpemidler mv. Også her var der brain breaks.\nI fagene (torsdag) er der i dansk arbejdet med den mundtlige prøve. Her skulle eleverne finde deres prøveoplæg, som der skulle arbejdes med i weekenden. I matematik blev prøven fra tirsdag gennemgået.\nOnsdag var der som vanligt kompetencer. Tech arbejder med programmering. Eleverne skal starte på deres sidste projekt, som en slags afgangsprojekt. Eleverne skal designe et 3D spil. Business arbejdede med opgaver med udgangspunkt fra deres besøg sidste onsdag. Mediedesign færdiggjorde deres projekt med at designe et bogomslag. Ud fra et resumé fra bagsiden af en bog, skulle eleverne kreere en forside i fx Photoshop. Go Creative arbejder videre med eget projekt, byttebutik samt logo til byttebutikken.\nFredag er vores eksamensfokusdag. I denne uge har der været fokus på det kommende prøveoplæg samt arbejdet med det inden weekenden. I forbindelse med modulet Verdensborger så eleverne en dokumentar for at runde NGO forløbet af. Efter frokost var der fællesskab i haven samt rengøring.\nEftermiddag og aften har hen over ugen også budt på elevernes egne aktiviteter såsom styrketræning, musik og gaming. Det gode vejr indbyder til masser af aktiviteter i haven. Der spilles fodbold, rundbold, kroket, stigegolf, basket mm. De sidste løbeture inden weekendens løb blev der også tid til.\nDer har selvfølgelig været studietid i løbet af ugen. Her har der været fokus på at researche på den mundtlige dansk eksamens tekster og muligheder. Der har selvfølgelig også været tid til hygge med te og boller samt kage i løbet af ugen.\nBliveweekend d. 6., 7., 8. maj fik et rigtig godt afsæt, da vejret var fantastisk fredag, og det holdt hele weekenden. Som det stod i programmet, skulle eleverne lørdag løbe deres valg af distance 5, 10 eller 21 km. Løbet foregik i skoven mellem Melby Overdrev og Tisvilde Hegn. Her er ruterne allerede anlagt med skiltning, som eleverne kunne løbe efter. Løbene forløb virkelig godt. Der var personlige sejre i forhold til valg af distance og gennemførelse. Efter løbet var der pastasalat, sandwich, vand og frugt til eleverne. Det kunne nydes i forlængelse af, at man kom i mål og mens der blev ventet på de lange distancer. Efter hvile og bad startede kegleturneringen kl. 16.00. Banerne var allerede sat op fredag, så der var blevet øvet inden. Turneringen varede til kl. ca 20, afbrudt af aftensmad. Kl. 20.45 var der finale. Det blev holdet Din mor, der vandt. De kan nu tage pokalen med hjem som første vinder af NNY Championship i keglespil. Efter turneringen var der almindelig hygge og fællesskab. Der var mange trætte unger og de fandt selv i seng uden nogen bemærkninger ved sengetid 🙂 Søndagen stod på brunch med æg, bacon og hjemmebagte kanelsnegle sammen med brød og “det sædvanlige”. Derefter var der dansk fokus. Eleverne skulle arbejde med deres prøveoplæg. De skulle have vejledning af lærerne, de skulle arbejde sammen i de fordybelsesområder, der var ens, så de kunne sparre med hinanden. Så blev det tid til frokost. Eleverne kunne vælge, om de ville ud og se verden eller blive på skolen. De fleste spiste frokost på skolen, men tog så efterfølgende afsted. Eftermiddagen stod på fodbold, kroket, keglespil, sæbebobler og solbadning. Til aften sluttede vi af med flæskestegssandwich og senere cookies samt anerkendelse og klap for præstationerne fra lørdagens kegleturnering.\nUgebog – uge 17\nI Go Global har eleverne arbejdet med Community Heroes. Frem mod uge 24 skal eleverne idégenererer, researche og implementerer et projekt, der involverer det omkringliggende samfund. I uge 24 er der kåring af projekter. Projektet, der får flest stemmer, får sit navn på vandrepokalen for Community Heroes.\nI fagene (mandag, tirsdag og torsdag) er der i dansk arbejdet med de sidste emner, opgaver og fokus på opgaver, der kommer på mandag i den skriftlige prøve. I matematik er der arbejdet med hjælpemidler til tirsdagens skriftlige prøve samt forskellige opgaver, der kan forekomme til prøven.\nOnsdag var der som vanligt kompetencer. Tech arbejder med programmering. Grupperne fra weekendens Gamejam arbejdede videre med deres spil, inden de skulle præsenteres for hele skolen onsdag aften. Business var på virksomhedsbesøg i forbindelse med deres analyser af virksomheder. Mediedesign arbejdede med bogomslag. Ud fra et resumé fra bagsiden af en bog, skulle eleverne kreere en forside i fx Photoshop. Go Creative arbejdede med eget projekt, byttebutik samt logo til byttebutikken.\nFredag er vores eksamensfokusdag. I denne uge skulle der trækkes emner til den kommende mundtlige eksamen. Det er med nervøse maver, at eleverne trækker. Ikke alle får deres yndlingsemne, men alle har materiale og vejledning til emnet, de trækker. De skal nok komme godt i land. I denne uge skulle eleverne også fremlægge deres NGO projekt. Sidst men ikke mindst, var der også oplæg fra forsker Sarah Awad omkring det at opleve forandringer. I denne tid meget relevant for de unge mennesker 🙂 Det var i forbindelse med den landsdækkende kampagne Book en forsker, at Sarah besøgte os online.\nEftermiddag og aften har hen over ugen også budt på elevernes egne aktiviteter såsom styrketræning, musik, gaming samt aktiviteter i haven. Mandag var der bål med snobrød og pølser. Tirsdag var der havespil, bl.a. stigegolf. Onsdag var der Spil et spil fra Gamejam-aften. Alle var forbi og prøve spillene med stor ros til følge. Virkelig gode idéer og spillene er nærmest klar til markedet 🙂 Der var også fodbold på Pannabanen samt basket. Torsdag var der bl.a. rundbold samt brætspil.\nOnsdag havde vi også besøg af EVOTAG, et dansk firma, der har lavet et digitalt live skydespil, hvor eleverne kæmper i hold. Det minder om Paintball, bare uden farver og blå mærker. I EVOTAG kæmper man på tid og får point får træffere eller man kan spille om at erobre et digitalt flag. Eleverne bruger mobilerne i forbindelse med en app, der hører til spillet. Eleverne kan associerer det til CS:GO, Fortnite m.fl., de har spillet på computer. En sjov test af udstyret i en times tid.\nDer har selvfølgelig været studietid i løbet af ugen. Her blev tiden brugt på at følge op på lektier samt læse sig ind i informationer om de kommende prøver. Der har selvfølgelig også været tid til hygge med te og boller samt kage i løbet af ugen.\nUgebog – uge 16\nDer har været plads til en tur på stranden, hvor nogle tilmed var i vandet. Der har været boksetræning, basket, rundbold og fodbold i haven. Det sætter sine spor at være i solen i længere tid, derfor HUSK at de unge mennesker får solcreme med i tasken til den næste tid.\nDer var torsdag finale i Next Level konkurrencen på Koldinghus i Kolding. Her var 4 grupper afsted for at pitche deres idé endnu en gang. Det var en oplevelse og lærerigt. Desværre fik de 4 gruppers idéer ikke nok stemmer til at ende på podiet. Herfra skal eleverne have et stort klap på skulderen for deres egne idéer nåede så langt. I princippet burde de fortsætte med deres forskellige koncepter. Man skal ikke lade sig styre af konkurrencer, kun blive klogere og udvikle videre 🙂\nI Go Global har eleverne arbejdet med forskellige overskrifter. Torsdagens kommende finale fyldte hos de 4 grupper, der var finalister ved Next Level. Optimering af pitch samt producere de sidste materialer var på programmet. Resten af eleverne arbejder med deres idéer i forløbet Community Heroes.\nI fagene er der i dansk arbejdet færdigt med den norske ungdomsserie Skam. Herefter har der været læsning af novellen, William, der også er eksamenspensum. I engelsk har eleverne arbejdet videre med Science Fiction movies. I matematik er opgaverne med budget (økonomi) og indretning (geometri) gennemgået.\nOnsdag var der kompetencer. Tech arbejder med programmering. Business arbejder med analyse og beskrivelse af forskellige firmaer. De skal på besøg på flere virksomheder næste onsdag. Mediedesign arbejder med reklamefilm. Eleverne forberedte sig på en tur til Cinemateket, hvor de skulle optage en reklamefilm ud fra egne idéer. Omkring frokost tog de afsted og var hjemme igen til eftermiddag. Go Creative er i gang med deres eget større projekt. Her arbejder de med egne tøjdesign og syr modeller. Der var også tid til at starte på at indrette en byttebutik på skolen.\nFredag er vores eksamensfokusdag. Her sættes der fokus på forskellige emner omkring eksamen. Fx har eleverne lavet en video om kommaregler. Den er i dag fremvist og pitchet for de andre elever. God læring at skulle lære at lære fra sig 🙂 Der er desuden fokus på mundtlighed, både i matematik og dansk. Efter frokost var der som vanligt fællesskab i form af bevægelse af en art. I dag var der kluddermor i haven 🙂\nEftermiddag og aften har hen over ugen også budt på elevernes egne aktiviteter såsom styrketræning, musik, gaming samt aktiviteter i haven.\nDer har selvfølgelig været studietid i løbet af ugen. Her blev en del tid brugt på at øve pitch til torsdagens Next Level eller følge op på lektier. Der har selvfølgelig også været tid til hygge med te og boller samt kage i løbet af ugen.\nI denne weekend var der Gamejam på NNY. Her var vores Tech lærere, Jacob og Philip, værter for 47 timer med udvikling af spil. Der blev arbejdet i grupper med at udvikle et spil ud fra temaet “It takes two”. Indenfor temaet var det frit at udvikle. Søndag præsenterede grupperne spillene. Alle spillene var umiddelbart spilbare for alle – og alle spil kan videreudvikles. Virkelige gode idéer og tanker fra alle grupper.\nUgebog – uge 15\nEn kort uge afløst af Påskeferie, forhåbentlig med forårsvejr og bare lidt lunere vejr. Vi har allerede fået en forsmag på lunere vejr de første tre dage af ugen. Det giver aktivitet i haven. Samtidigt blev turen til Skansen i Hundested for at lave påskeløjer også beriget med fint vejr 🙂\nMen der har bestemt været gang i alle moduler i de 3 dage. Der er også stadig lektier i Classroom, der skal være klar til efter Påsken.\nI Go Global har eleverne arbejdet med forskellige overskrifter. De 4 grupper, der er finalister ved Next Level, har arbejdet med optimering af deres pitch samt producere materialer. Resten af eleverne arbejder videre med Community Heroes.\nI fagene er der i dansk arbejdet videre med den norske ungdomsserie Skam. Forløbet afsluttes i næste uge. I engelsk har eleverne arbejdet med Science Fiction movies. I matematik er der arbejdet med økonomi, fx budget, når man flytter hjemmefra samt med indretning af værelse/lejlighed.\nOnsdag var der kompetencer. Tech arbejder med programmering samt test af 3D spil for et dansk startup. Business arbejder med analyse og beskrivelse af forskellige firmaer. Indlagt er videopræsentationer. Mediedesign arbejder med reklamefilm. Eleverne forbereder sig på en tur til Cinemateket, hvor de skal optage en reklamefilm ud fra egne idéer. Go Creative er færdige med at vælge mønstre til kommende børnetøj med NNY label i nakken. Der er arbejdet med egne tøjdesign og sy modeller.\nDagen i dag har selvfølgelig også stået på Påskerengøring 🙂\nEftermiddag og aften har hen over ugen budt på elevernes egne aktiviteter såsom styrketræning, musik, gaming samt aktiviteter i haven. Der har derudover været brætspil, musik/karaoke og Techcafé. Der har også været tid til at fremstille produkter til Next Level. Som nævnt i starten, så er livet i haven begyndt. Det er blevet lysere og lunere. Der var bla. stjerneløb mandag samt boksning og basket tirsdag.\nDer har selvfølgelig været studietid i løbet af ugen og der har også været tid til hygge og spise kage. Der er blevet doneret en masse kærnemælkskoldskål, yoghurt og kage fra en nærliggende gård. Det kom fra weekendens ØKO-dag, hvor køer fik lov at komme på græs. Et stort event som weekendholdet også var med til. Der var i alt 6000 besøgende til eventet…. Donationen har eleverne nydt til morgenmaden, aftensmaden og aftenteen 🙂\nUgebog – uge 14\nUgen har stået i entreprenørskabets tegn.\nMandag fik vi besked fra dommerpanelet i Next Level, at 4 af vores 7 grupper, der deltog i konkurrencen lige inden studieturen, er gået i finalen. Den løber af stablen d. 21. april på Koldinghus i Kolding. Tillykke til Unknown Tshirts, BioBees, Angst Doctor og AE Beauty. Onsdag var der Løvens hule med eksperter fra IBM. Udfordringen var, at finde på en løsning, så dåser, flasker (glas/plastik) blev samlet ind og genbrugt, uanset pant på eller ej. Der er en ret stor del af disse typer emballage, der ryger i den almindelige skraldespand og dermed ikke bliver genbrugt. Eleverne var meget fokuseret på nudging. De omtalte i flere pitch, at teenagere var dovne, at det var grunden til, at der ikke blev afleveret de rigtige steder. Altid godt med refleksion 🙂 Alle projekter havde fokus på Gamification i deres løsning. At brugeren skulle have en oplevelse, at det skulle være sjovt at aflevere i løsningen. Det blev til løsninger med musik, interaktion ved tale og bevægelse samt konkurrencer. Der var lavet prototyper med sensorer, hjemmesider og apps var programmeret, skilte og logoer var kreativt skabt for brugerne. Alt i alt fik eksperterne en god oplevelse. Til sidst kårede de en samlet vinder, Pantknægten, der var en idé med udgangspunkt i en en-armet tyveknægt, der som helhed faldt i eksperternes smag. Der blev også kåret bedste Tech Løsning, bedste Business Løsning, bedste Kommunikationsløsning.\nTillykke til alle for at komme med friske øjne på en samfundsudfordring. Tak, til IBM for at bakke op om de unges gode idéer samt ikke mindst eksperternes frivillige arbejde.\nI Go Global var eleverne på besøg hos KBH+, et socialt økonomisk iværksætterhus i København støttet af Askovfonden. Her var der bla. oplæg af Buddha Bikes, et firma, der restaurerer cykler og sælger dem igen.\nI fagene er der i dansk arbejdet videre med den norske ungdomsserie Skam. I engelsk har eleverne arbejdet med animationsfilm og -karakterer. I matematik er der arbejdet med økonomi, fx budget, når man flytter hjemmefra.\nOnsdag stod i IBM projektets tegn som beskrevet i starten af dette brev. Eleverne brugte formiddagen på, at få deres pitch på plads, inden Løvens hule startede efter frokost.\nTorsdag var der fag i løbet af dagen. Der er ikke lang tid tilbage med fagundervisning, som vi kender det. I maj er der skriftlige prøver, d. 2./3. maj, derefter skal der arbejdes med synopsis frem mod de mundtlige prøver. Her starter de første d. 2./3. juni på NNY.\nFredag er der arbejdet med mundtlig fokus for at give det bedste afsæt til de kommende prøver samt med fokus på de skriftlige prøver, hvor bla. tegnsætning er en del af prøven. Eleverne skal bla i grupper lave en forståelsesvideo omkring kommaer. Videoerne skal formidles til andre udskolingselever. Verdensborger modulet er der også plads til om fredagen. Her er der arbejdet med NGO’er. Eleverne arbejder i grupper, hvor de skal vælge en NGO, researche organisationen og dens arbejde. Derefter skal de pitche arbejdet for de andre grupper. Dagen har også budt på en billedkonkurrence inden værelsesrengøringen. Billederne skulle være fra et af studie- turens forskellige besøg. I et dertil indrettet slideshow skulle hver elev uploade deres billede og derefter blev det bedste billede kåret. Herefter var der tid til bevægelse i haven, mens solen tittede frem mellem skyerne. Der blev leget gemmeleg 🙂\nEftermiddag og aften har hen over ugen budt på elevernes egne aktiviteter såsom styrketræning, bordfodbold, bordtennis, musik og gaming. Der har derudover været brætspil, musik/karaoke, Techcafé.\nDer har selvfølgelig været studietid i løbet af ugen og der har også været tid til hygge og spise kage.\nI weekenden d. 22. april til d. 24. april holder vi Gamejam. Her er vores Tech lærere, Jacob og Philip, værter for 47 timer med udvikling af spil. Elever, der tilmelder sig denne weekend, deltager i Gamejam.\nUgebog – uge 13\nDer har været meget forskelligt vejr i Danmark i denne uge, men i Hundested har vi haft et fantastisk vejr. Det gør bla, at vi kan få gang i bålpladsen, aktiviteter i haven samt dyrke valgfaget Aktiviteter udenfor med endnu større engagement fra eleverne 🙂 I forhold til valgfag er der også gang i det andet valgfag, Lav et brætspil. Der spilles, researches og udvikles nye vinkler på eksisterende spil eller måske ender det med et helt nyt spil.\nI Go Global er eleverne startet på nyt forløb, Community Heroes. Eleverne lavede i starten af året deres egen Hero avatar. Nu skal den sættes i spil. Der skal laves et projekt målrettet den udfordring, som elevens helt har styrker til at løse. Desuden venter vi med spænding på, om nogle af projekterne, der deltog i Next Level, kommer videre til finalen senere i april.\nI fagene er der i dansk arbejdet med den norske ungdomsserie Skam. I engelsk har eleverne arbejdet med animationsfilm. I matematik er der arbejdet videre med eksponentiel vækst.\nOnsdag var der som vanligt kompetencer. Dagen stod i IBM projektets tegn. Eleverne var i deres kompetencer og i grupperne for at arbejde med deres produkt. Overskriften er bæredygtighed omkring et pantsystem. Hvordan får vi samlet al pant sammen, så det ikke bare ryger i skraldespanden og dermed ikke genbrugt. Eleverne har mange gode idéer og selvom vi arbejder med både det tekniske, økonomiske og grafiske, så er nudging, i forhold til at få skabt et grundlag for at aflevere panten, det store emne i grupperne. Det bliver interessant at se løsningerne d. 6. april, når der er Løvens hule for IBM.\nTorsdag var der fag i løbet af dagen.\nFredag er der arbejdet med mundtlig fokus for at give det bedste afsæt til de kommende prøver samt med fokus på de skriftlige prøver, hvor bla. tegnsætning er en del af prøven. Eleverne skal bla i grupper lave en forståelsesvideo omkring kommaer. Videoerne skal afprøves på mindre klasser på den nærliggende skole. Verdensborger modulet er der også plads til om fredagen. Her er der arbejdet med NGO’er. Eleverne arbejder i grupper, hvor de skal vælge en NGO, researche organisationen og dens arbejde. Derefter skal de pitche arbejdet for de andre grupper. Dagen har også budt på bevægelse ved en opgave fra Dansk Naturfredningsforenings årlige affaldsindsamling blandt skoler landet over. NNYs elever har gjort deres til et renere område på og omkring skolen.\nEftermiddag og aften har hen over ugen budt på elevernes egne aktiviteter såsom styrketræning, bordfodbold, musik og gaming. Der har derudover været brætspil, bål med skumfiduser og popcorn, rundbold, musik (skoleband), vinterbadning samt fremvisning af elevernes turistfilm fra Leipzig, både med nomineringer og præmier .\nDer har selvfølgelig været studietid, og der har også været tid til hygge og spise kage 🙂\nUgebog – uge 12\nSøndag mødte alle friske ind til en sidste nat på NNY inden afgang på studitur. Humøret var højt og forventningsfuldt.\nMandag var der vækning kl. 6.30, så alle kunne nå op og spise morgenmad samt smøre en madpakke til turen.\nKl. 7.45 kom bussen, vi pakkede bussen i god ro og orden og kl. 8.00 var vi afsted på studietur.\nVi var med færgen fra Gedser kl. 11.15, spiste den medbragte mad på færgen. Ca. 2 timer senere landede vi i Rostock. Herfra var der ca. 4,5 timers kørsel til Leipzig.\nKl. 17.45 var vi på hostel. Her satte vi bagagen i et dertil indrettet lokale og gik til aftensmad. Efter aftensmad fik eleverne kort til værelserne, så de kunne komme op og installere sig. Derefter mødtes vi og gik en tur til centrum, så alle kunne finde vej og måske udpege steder, de skulle besøge de næste dage.\nEfter en lang rejsedag og en tur i byen, var der afslapning på værelserne og nogen sov hurtigt.\nTirsdag skulle vi på GRASSI – museum for design gennem tiden. Her var der yderligere 2 udstillinger, eleverne kunne opleve. Eleverne løste en opgave på GRASSI. De skulle finde et eller andet udstillet objekt, tage et billede, der skulle bruges til fremlæggelse om aftenen. Her var der også et benspænd, der skulle med i fremlæggelsen.\nEfter GRASSI var der fritid i byen, inden vi, i 2 hold, skulle ud og bowle. Holdene bowlede i 1 ½ time hver. Der var mange forskellige stilarter og alt fra meget få point til temmelig mange point 🙂 Når det ene hold bowlede, var det andet hold i Leipzig centrum.\nEfter bowling var der aftensmad på hostel og derefter hygge i byen og på hostel, hvor der var fremlæggelser af GRASSI opgaven senere på aftenen.\nOnsdag skulle vi tidligt afsted, da vi havde en aftale hos Porsche. Der skulle vi opleve Porsche Experience Center samt have en rundvisning på fabrikken. Der var mulighed for at tage billeder af klassiske (og ikoniske) biler samt tage billeder og sidde i udstillede biler af helt ny dato. Der var desuden mulighed for at komme i “pitlane”, hvor vi kunne gå blandt biler af forskellige karakter, der blev testet på racerbanen lige ved siden af bygningen. Der blev taget mange billeder i de timer, vi var på Porsche. Dog ikke fra fabrikken, det måtte vi ikke.\nVi kørte mod Leipzig ved frokosttid. Her kørte vi til den sydlige ende af centrum, hvor der var en time i byen, inden vi skulle videre til Panometer. Her skulle vi opleve, bla. fra en 15 meter høj platform, en 360 graders udstilling af Carola´s Garden. Som gæst er man et mikrokromosom i forhold til størrelsen på objekterne i udstillingen. Lyset skiftede, så man oplevede udstillingen fra morgen til aften og om natten. På Panometer skulle eleverne lave en opgave, 3 minutters hurtigskrivning, baseret på deres oplevelse af udstillingen.\nEfter Panometer besøget tog tilbage til hostel. Her var der inden aftensmad tid til en tur i byen. Efter aftensmad var der hygge på hostel, hvor vi spillede banko.\nTorsdag formiddag kørte vi til en park, hvor der var NNY Games. Alle blev delt i grupper, der skulle lave forskellige samarbejds- øvelser. Der var bla. formationer, skulpturer og øvelser med bold 🙂 Efter vi havde leget i det fantastiske vejr tog vi tilbage til hostel. Efter frokost skulle eleverne lave deres egen turistfilm om Leipzig. I løbet af eftermiddagen var der tid i centrum til at shoppe og lave turistfilm. Efter aftensmad var der den sidste tur i centrum. Der blev også spillet brætspil og kort på hostel.\nFredag stod på rejsedag tilbage til NNY. Morgenmad på hostel, som de andre dage, derefter en kort opsummering af flowet for udtjekning. Kl. 8.30 var der tjek af værelser, kl. 8.45 pakkede vi bussen og kl. 9.00 kørte vi mod færgen. Det gik som smurt 🙂\nVi havde et stop for frokost, inden vi stoppede ved Fleggaard for at handle. Kl. 15.45 sejlede færgen mod Danmark.\nVel hjemme på NNY omkring kl. 20.30.\nTak, for en fantastisk tur.\nUgebog – uge 11\nWow, hvor vi glæder os. Vi glæder os til mandag morgen, hvor bussen kommer ind på parkeringspladsen for at gøre klar til at modtage NNY. Vi glæder os til kl. 8.00, når bussen forlader NNY med retning mod Leipzig. Vi glæder os til at være sammen med eleverne på en anden måde. Vi glæder os til at opleve Porsche, Panometer, Design gennem årtusinder og meget mere med eleverne 🙂\nVi glæder os til studietur!\nVi har dog stadig en masse at fortælle om denne uge. Der har været gang i bla. Makerspace i denne uge. Se i billederne hvordan eleverne har hjulpet hinanden med at skabe forskellige unikke t-shirts og sweatshirts.\nI Go Global blev der bla. afholdt lokal finale i Next Level konkurrencen. Henrik fra Fonden for entreprenørskab var dommer og han var imponeret. Man kan selvfølgelig ikke love en plads i den store finale. Men efterfølgende kunne han fortælle, at der var 2-4 grupper med meget store chancer for at gå i den store finale. Der er ca. 1200 elever med i Next Level. Gruppen med Global Buddies havde også en slags finale. Der blev via Teams præsenteret projekt for den rumænske samarbejdspartner. En læring om forskellige kulturer. Sidst med ikke mindst blev projektet omkring at skabe et rum på skolen, der var behov for færdiggjort. En gruppe elever har skabt et gaming setup, indkøbt udstyr, sat udstyret op, skabt regler og fået kunder i butikken 🙂 Alle 3 grupper af elever har været mega seje,initiativrige og haft utrolig gode idéer.\nI fagene er der i dansk arbejdet færdigt med eventyr. Eleverne har bla. sluttet af med læseteater. I engelsk har eleverne skrevet opgave om Wonderwoman under temaet Superheroes. I matematik er der arbejdet videre med parabler og hyperbler samt startet nyt emne om eksponentiel vækst.\nOnsdag var der som vanligt kompetencer. Dagen stod i IBM projektets tegn. Eleverne var i deres kompetencer og i grupperne for at arbejde med deres idé. Overskriften er bæredygtighed omkring et pantsystem. Hvordan får vi samlet al pant sammen, så det ikke bare ryger i skraldespanden og dermed ikke genbrugt. Eleverne har mange gode idéer og selvom vi arbejder med både det tekniske, økonomiske og grafiske, så er nudging, i forhold til at få skabt et grundlag for at aflevere panten, det store emne i grupperne. Det bliver interessant at se løsningerne d. 6. april, når der er Løvens hule for IBM.\nFredag er der arbejdet med mundtlig fokus for at give det bedste afsæt til de kommende prøver. Der er også arbejdet med forståelsen i forbindelse med at besøge Tyskland og Leipzig. Hver kontaktgruppe havde et emne omkring Tyskand og Leipzig, fx. økonomi og politik eller seværdigheder. Der blev researchet, der blev skabt en præsentation og en Kahoot af hver gruppe. Der var desuden forskellige benspænd. Der skulle bla. findes tysk musik. Eleverne skulle også finde 10 sætninger på tysk (eller ord), der kunne give mening, når man havde brug for hjælp eller skulle spørge om noget, fx om vej – en miniparlør.\nEfter i dag tager vi alle afsted med en forståelse for landet, området, byen samt sproget. Efter rengøring samledes vi alle i kantinen og fik en lækker chokolademousse, Pia havde lavet i dagens anledning 🙂 Her kunne vi ønske eleverne god weekend med en forståelse af at tage på tur i fællesskabet samt ønsket om at se alle friske søndag aften.\nEftermiddag og aften har hen over ugen budt på elevernes egne aktiviteter såsom styrketræning, bordtennis, bordfodbold, musik, gaming. Der har derudover været brætspil eftermiddag og aften. Der har også set fodbold (FCK) og spillet musik (Skoleband).\nDer har selvfølgelig været studietid, og der har også været tid til hygge og spise kage.\nUgebog – uge 10\nSå faldt det endelig på plads. Studieturen i uge 12 går til den spændende og pulserende storby Leipzig 🙂 Det er lykkes at lande en uge, der står i fællesskabets tegn krydret med oplevelser i entreprenørskab og design.\nVi er på studietur fra mandag morgen til fredag aften i uge 12.\nI Go Global er de sidste detaljer omkring Next Level projektet faldet på plads. Mandag skal der øves og tirsdag er der lokal finale. En anden gruppe elever arbejder med Global Buddies. De skal sammen med elever fra bl.a Rumænien lave en udveksling af forskellene mellem at være ung i de respektive lande. Der er også et hold, Global Future School, hvor eleverne arbejder med deres egne ønsker ind i allerede eksisterende tilbud på skolen. Eleverne sætter fokus på, at tilbuddene er attraktive og bruges rigtigt.\nI fagene er der i dansk arbejdet videre med eventyr. Eleverne har læst, analyseret og fortalt til hinanden den seneste uge. I engelsk arbejder eleverne videre med Superheroes. I matematik er der arbejdet med parabler og hyperbler.\nOnsdag var der som vanligt kompetencer. Formiddagen var i IBM projektets tegn. Eleverne var i deres grupper og arbejdede med deres idé, teknologi, markedsføring og prototype. Efter frokost var eleverne til feedback hos eksperterne fra IBM. Først fremlagde grupperne deres idé og deres respektive tiltag i kompetencerne. Derefter gav eksperterne deres feedback, som eleverne kunne arbejde videre med. Der var gode tilbagemeldinger fra IBM eksperterne efter sessionen.\nOnsdag var der stikbold om eftermiddagen udenfor i det gode vejr.\nFredag er der arbejdet med eksamen fokus og mundtlig fokus for at give det bedste afsæt til de kommende prøver. Der er også arbejdet med Verdensborger, hvor eleverne arbejder med nød- organisationer og deres arbejde rundt i verden. Og der blev også tid til en tur på græsset i det gode vejr 🙂\nEftermiddag og aften har hen over ugen budt på elevernes egne aktiviteter såsom styrketræning, bordtennis, bordfodbold, musik, gaming. Der har derudover været brætspil hver eftermiddag og aften. Mandag var der HiiT styrketræning.\nDer har selvfølgelig været studietid, og der har også været tid til hygge og tirsdagskage. Denne tirsdag med friskbagte pandekager 🙂\nUgebog – uge 9\nUgen startede med, at weekendens snakke hjemme eller via telefon omkring uddannelse efter sommerferien blev landet i løbet af mandagen samt ved studietid om aftenen. Vi krydser for, at eleverne får deres ønsker opfyldt, når de skal i gang med næste step. Vi hjælper selvfølgelig på vej i den kommende måneder, da den sidste uddannelsesparathedsvurdering i grundskolen er primo juni. Også i år får pandemien noget at skulle have sagt i forhold til prøver og karakterer. Engelsk er blevet udeladt fra prøverne og årskaraktererne opgraderes til prøvekarakter. Der er desuden igen bestemt, at årskaraktererne ender på prøvebeviset, hvis prøvekaraktereren er lavere end årskaraktereren.\nI Go Global arbejdes der fortsat med Next Level frem mod en lokal finale på NNY med dommer fra Fonden for entreprenørskab. Den lokale finale er rykket frem til tirsdag d. 15/3. En anden gruppe elever arbejder med Global Buddies. De skal sammen med elever fra bl.a Rumænien lave en udveksling af forskellene mellem at være ung i de respektive lande. Der er også et hold, Global Future School, hvor eleverne arbejder med deres egne ønsker ind i allerede eksisterende tilbud på skolen. Eleverne sætter fokus på, at tilbuddene er attraktive og bruges rigtigt.\nI fagene er der i dansk arbejdet videre med eventyr. Eleverne har læst, analyseret og fortalt til hinanden den seneste uge. I engelsk arbejder eleverne videre med Movie studies og Superheroes. Her er der snakket om de forskellige superheltefilm. I matematik er der arbejdet med parabler.\nMandag eftermiddag var der opfølgning på uddannelse og optagelse.dk.\nOnsdag var der som vanligt kompetencer. Formiddagen var i første omgang i IBM projektets tegn. Der var oplæg fra lærerne om nudging, teknologi og hele bæredygtighedstanken ved pantsystemet. Herfra gik eleverne i deres grupper og arbejdede med deres idé, teknologi, markedsføring og prototype. Efter frokost var eleverne i kompetencerne. Business havde åbnet deres Escape rooms for de andre elever og modtog en evaluering af rummet efterfølgende. På Mediedesign var der først og fremmest ros fra Timewinder, der havde fået leveret nogle flotte plakater af eleverne. Plakaterne skulle bruges til at hænge op i Halsnæs for at få frivillige til arrangementet. Go Creative er på arbejde med at lande mønstre til en kollektion af børnetøj. Dette i samarbejde med en lokal systue. Tech er i gang med et programmeringsforløb i C#.\nTorsdag var der fag i løbet af dagen samt til aften rundbold til sent.\nFredag efter frokost var der forskellige aktiviteter, som eleverne i grupper havde arrangeret for andre elever. Aktiviteterne skulle indeholde forskellige benspænd. Bla. blev der spillet volleyball, hvor der skulle kommunikeres inden hvert slag.\nOm fredagen er der desuden fokus på de mundtlige prøver i den kommende tid. Eleverne får opgaver, der skal give ro i processen, når vi nærmer os de mundtlige prøver.\nEftermiddag og aften har hen over ugen budt på elevernes egne aktiviteter såsom styrketræning, bordtennis, bordfodbold, musik, gaming samt ikke mindst livemusik 🙂 Der har desuden været badmintonturnering samt rundbold.\nDer har selvfølgelig været studietid, og der har også været tid til hygge og tirsdagskage 🙂\nUgebog – uge 8\nEn uge med fokus på den 1. marts, der er deadline for elevernes godkendelse af og underskrivelse af forældre på de unge menneskers kommende uddannelsesønsker.\nDet har betydet, at der mandag og torsdag har været timer sat af til færdiggørelse, korrekturlæsning og lærergodkendelse af bla. studievalgsportfolio. Det er elevernes egne ord om deres oplevelse af viden om kommende muligheder for uddannelse gennem skoleårene, samt hvad har de deltaget i, hvad har de af ønsker, hvorfor de har de ønsker osv. I ugen er der desuden vejledt ind i hvilke retninger og skoletilbud, der findes og for nogle også givet hjælp til at tænke på mere end én skole, én retning. Der kan være rift om pladserne på nogle skoler, derfor er 2, 3, 4 muligheder gode at have med i ønskerne.\nDer er som sagt deadline på tirsdag. Hvis I har jeres unge menneske hjemme i weekenden, vil de sikkert spørge efter en underskrift. I skal skrive under på optagelse.dk med jeres NemID/MitID, før planen er endeligt sendt videre i systemet. Hvis jeres unge menneske er på skolen i weekenden, så tag telefonisk kontakt med dem senest tirsdag og få den endelige godkendelse på plads sammen. Undervisningsministeriet har via EBoks sendt en vejledning til ovenstående proces til jer. Brevet er kommet i januar måned. Se vedhæftede.\nVi følger op igen mandag eftermiddag, så alle kommer i mål 🙂\nI Go Global arbejdes der fortsat med Next Level frem mod en lokal finale på NNY med dommer fra Fonden for entreprenørskab d. 21. marts. En anden gruppe elever arbejder med Global Buddies. De skal sammen med elever fra bl.a Rumænien lave en udveksling af forskellene mellem at være ung i de respektive lande. Der er også et Global News hold, hvor eleverne kommer rundt om og arbejder med nogle anderledes nyheder fra forskellige steder i verden.\nI fagene er der i dansk arbejdet videre med reklamefilm. Filmene havde deadline i denne uge og torsdag var der Pitch og fremvisning. Der er desuden startet et nyt forløb, eventyr, som eleverne har arbejdet på både torsdag og fredag. I engelsk arbejder eleverne med Movie studies og How to make a great movie. Her er der snakket om effekter, Quotes, scener mv fra forskellige film. I matematik er der arbejdet med uligheder. Emnet er gennemgået fælles og derefter er der løst opgaver.\nMandag eftermiddag var der uddannelsesvejledning.\nOnsdag var der som vanligt kompetencer. Business er i gang med at planlægge Escape rooms. Der indgår både planlægning, økonomi og logistik i opgaven. Der var desuden også besøg af en ung gut, der har startet sin egen virksomhed med annoncering på nettet. På Mediedesign var der besøg af Ole Henning fra Timewinder, der er lokal frivillig iværksætteri. Ole Henning kom for input til at skaffe frivillige til deres store arrangement i Pinsen. Eleverne skal være med til at målrette en kampagne for rekruttering for Timewinder. Go Creative var på arbejde med at lande mønstre til en kollektion af børnetøj. Dette i samarbejde med en lokal systue. Tech er i gang med et nyt programmeringsforløb i C#. Der var også oplæg for Tech og Business fra en ny virksomhed, der hjælper med test og salg af brugt hardware. Safeetrade er en iværksættervirksomhed, der for nylig under Danish Entrepreneurship Festival fik tildelt et mikrolegat for deres idé og projekt.\nTorsdag var der efter fagene bevægelse i haven. Selvom det småregnede, så var der gang i dyster mellem kontaktgrupperne i tovtrækkeri og stafet 🙂\nFredag efter frokost var der forskellige konkurrencer med højt humør inden weekend rengøringen.\nEftermiddag og aften har hen over ugen budt på elevernes egne aktiviteter såsom styrketræning, bordtennis, bordfodbold, musik, gaming og film. Der har også været gang i produktionen af bla. græshoppechips og lipgloss, der skal bruges i Next Level konkurrencen. Der blev bagt cookies en aften til alles fornøjelse 🙂\nDer har selvfølgelig været studietid, og der har også været tid til hygge, såsom banko mandag aften, selvom ugen har stået i den videre uddannelses tegn 🙂\nUgebog – uge 6\nEn uge med tur ud af huset samt Fastelavn med tøndeslagning og udklædning. Se billeder i linket.\nTorsdag var eleverne på besøg hos Røde Kors på deres hovedsæde i København. Her var der først oplæg om organisationens arbejde rundt om i verden. Derefter var eleverne på en interaktiv rundtur, hvor de kunne opleve de udfordringer, hvor Røde Kors er til stede rundt i verden, ved hjælp af VR eller spil. Eleverne var delt i 3 grupper, så der på skift var 1 gruppe hos Røde Kors og 2 andre grupper arbejdede med dansk, hvor de skulle optage scener til deres reklamefilm.\nI Go Global arbejdes der fortsat med Next Level, en konkurrence arrangeret af Fonden for entreprenørskab. En gruppe af eleverne arbejder med egne idéer og skal se, om de kan nå til den landsdækkende finale i april måned. Først er der dog en lokal finale på NNY med dommer fra Fonden for entreprenørskab d. 21. marts. En anden gruppe elever arbejder med Global Buddies. De skal sammen med elever fra bl.a Rumænien lave en udveksling af forskellene mellem at være ung i de respektive lande. Det skal ende med, at eleverne skal lave pitch på tværs af landene. Der er også et Global News hold, hvor eleverne kommer rundt om og arbejder med nogle anderledes nyheder fra forskellige steder i verden.\nI fagene er der i dansk arbejdet videre med reklamer, bla. optagelse af scener i København. I engelsk arbejdede eleverne med Carnival. I matematik er der startet på Parabler i Geogebra.\nMandag eftermiddag kørte valgfagene – musik, robot, Body and Mind og boldspil.\nOnsdag var der som vanligt kompetencer. Business er i gang med at planlægge Escape rooms. Der indgår både planlægning, økonomi og logistik i opgaven. På Mediedesign og Go Creative var der besøg af designer Mike Nevitt, der lavede workshop omkring udtryk og dimensioner. Mike er også coach og yoga instruktør. Det bruger han også i den kreative proces. Det nød eleverne godt af. Tech arbejdede med programmering og spildesign via Unity.\nFredag var der efter fagene først frokost, derefter tøndeslagning og kåring af kattekonge/-dronning mm, så fulgte ferierengøringen og til sidst fastelavnsboller. Eleverne, der arrangerede fastelavnseventet, havde bestemt et tema for dagen – drenge er piger og omvendt. Det iværksatte de unge mennesker fra morgenstunden. Det så skønt ud 🙂\nAften har hen over ugen budt på elevernes egne aktiviteter såsom styrketræning, bordtennis, film, musik, Trivial Pursuit og gaming. Der har selvfølgelig været studietid, og der har også været tid til hygge og kage (Bedstefars skæg) 🙂\nOBS Der har i denne uge været en påmindelse til eleverne om, at de skal lave deres studievalgsportfolio færdig. Det er den, der skal uploades på optagelse.dk inden d. 1. marts. Eleverne skal også have udfyldt min. 3 ønsker til den videre uddannelse efter sommerferien. I kan i vinterferien sammen i familien vende den del. Derefter tager vi fat i det på NNY mandag efter ferien. Her holder vi endnu et samlet uddannelsesoplæg, hvor vi tjekker, hvor langt de er i processen. Derefter kan vi vejlede dem, der er i tvivl eller mangler de sidste detaljer. Vi følger op igen torsdag i samme uge. Så får I besked af jeres unge menneske og derfra kan I i ro og mag underskrive sammen på optagelse.dk\nUgebog – uge 5\nSå blev det tid til Performance – Entreprenørskab og Design gennem årtierne. Elevernes arbejde gennem januar skulle endelig performes. De knoklede hele torsdagen for at lande den delvise live sending. Tekniker-teamet klippede og satte sammen for at give den bedste oplevelse, samtidig med at det hele sluttede live. Det var en bedrift af alle elever.\nEleverne blev rost og hyldet samt fik serveret Champagne (non alkohol) i kantinen efter den veloverståede aften.\nI Go Global arbejdes der fortsat med Next Level, en konkurrence arrangeret af Fonden for entreprenørskab. En gruppe af eleverne arbejder med egne idéer og skal se, om de kan nå til den landsdækkende finale i april måned. Først er der dog en lokal finale på NNY med dommer fra Fonden for entreprenørskab d. 21. marts. En anden gruppe elever arbejder med Global Buddies. De skal sammen med elever fra bl.a Rumænien lave en udveksling af forskellene mellem at være ung i de respektive lande. Det skal ende med, at eleverne skal lave pitch på tværs af landene. I denne uge var der virtuelt møde mellem eleverne i de 2 lande. Der er også et Global News hold, hvor eleverne kommer rundt om og arbejder med nogle anderledes nyheder fra forskellige steder i verden.\nI fagene er der i dansk arbejdet med reklamer. I dag fredag var der fælles introduktion til dette næste emne i pensum. Efter oplægget blev der arbejdet i klasserne. I matematik er de igang med forløbet grafiske løsninger. I engelsk arbejdede eleverne med Make a Poster om en karakter eller person.\nMandag eftermiddag kørte valgfagene – musik, robot, samfund, Body and Mind og boldspil.\nOnsdag var der som vanligt kompetencer. Business skal til at lave Escape rooms og var bla. på rekognoscering på skolen efter lokaler. På Mediedesign arbejder eleverne på egne projekter. Go Creative arbejder videre med mønstrene til børnetøj, der skal på markedet gennem en lokal systue. Tech arbejdede med spiludvikling via Unity. Eleverne havde første dag med Jacob og Philip, der efterfølger Daniel samt fortsætter årsplanen efter overlevering af Daniel. Efter frokost var der oplæg fra IBM i forbindelse med en Design Thinking Workshop. Eleverne lærer, hvordan en international virksomhed, som IBM, bruger Design Thinking til at komme på nye produkter, samt rammer den rigtige målgruppe.\nFredag var der efter frokost bevægelse. Der var akrobatik et sted og fangeleg et andet sted.\nAften har hen over ugen budt på elevernes egne aktiviteter såsom styrketræning, bordtennis, film, musik og gaming. Der har selvfølgelig været studietid, og der har også været tid til hygge og kage 🙂\nDer har også været fælles aftener i denne uge udover torsdagens Performance. Onsdag aften var der oplæg om de næste måneders træning af løb (5, 10 eller 21 km) frem mod Halsnæsløbet i maj måned. Der er præsenteret programmer for alle 3 udgaver samt snakket om styrketræning for mave/ryg, når man skal træne til løb. Desuden var en elev fra sidste års årgang igennem på Messenger fra Schweiz. Han vandt IBM forløbet med hans gruppe. Han kunne sætte ord på processen og de muligheder, der ligger forude med et seriøst projekt. Hvis ikke, verden var blevet ramt af Corona, var de endt i IBMs Innovationscenter for at udvikle deres idé.\nUgebog – uge 4\nUgen har bragt en masse viden om entreprenørskab og design i årtierne. Eleverne har fået idéer, historier og kostumer på plads. I kan glæde jer til en invitation omkring torsdag d. 2. februar, hvor de forskellige årtier præsenteres for jer virtuelt på NNYs Youtube kanal 🙂\nI Go Global arbejdes der videre med Next Level, en konkurrence arrangeret af Fonden for entreprenørskab. Eleverne arbejder med egne idéer og skal se, om de kan nå til den landsdækkende finale i april måned. Først er der dog en lokal finale på NNY med dommer fra Fonden for entreprenørskab d. 21. marts. Fx. har en gruppe elever i dag været på besøg hos en biavler i forbindelse med deres produkter. En anden gruppe elever arbejder med Global Buddies. De skal sammen med elever fra bl.a Rumænien lave en udveksling af forskellene mellem at være ung i de respektive lande. Det skal ende med, at eleverne skal lave pitch på tværs af landene. Der er også Global News, hvor eleverne kommer rundt om og arbejder med nogle anderledes nyheder fra forskellige steder i verden.\nI fagene er der i dansk arbejdet med romantikken. Der er blevet læst digte og set på malerier. Nu skal der analyseres og forstås. I matematik er der arbejdet med ligninger og grafiske løsninger. I engelsk arbejdes der med forskellige film i dialoger samt besvarelse af spørgsmål samt nyt forløb om Youth Icons.\nOnsdag var der som vanligt kompetencer. Business arbejdede videre med at sætte salgssituationer op og performe dem. Mediedesign arbejder videre med markedsføring med Roskilde Festivalen som case. Der er kreeret trailer, posters mv. Go Creative arbejder videre med forslag til mønstre, hvor noget af det ender som børnetøj, der skal på markedet. Tech arbejdede med at udvikle plakater i Photoshop. Efter frokost var der oplæg fra IBM i forbindelse med IBM forløb samt introduktion af eksperter og mentorer til projektet.\nTorsdag var der Performance projekt. Her er der blevet holdt møder, researchet og skabt baggrund for de enkelte gruppers Performance. Kostumer er som nævnt ved at være der sammen med storyboardet. Glæd jer 🙂\nFredag var der efter frokost bevægelse. I det gode vejr var eleverne i haven. Der blev spillet forskellige spil med en masse intensitet.\nDer har også været fælles aftener i denne uge. Tirsdag var der karaoke og NNY Games. Onsdag aften var der EM håndbold på storskærm. Torsdag havde eleverne sat den store scene sat op til NNY talent til stor morskab og benovelse for alle. Der var både sang, akrobatik, dans, tegnekundskaber, anden performance samt klavermusik på programmet.\nUgebog – uge 3\nSå er der for alvor gang i NNY igen. Der er arbejdet med Performance projekt – Entreprenørskab og design gennem årtierne. Der holdes styregruppemøder i jagten på den røde tråd gennem de forskellige årti-grupper.\nDer har også været feedback til elevernes Pitch af OSO. Dermed er OSO nu afsluttet.\nI Go Global arbejder en gruppe elever med Next Level, en konkurrence arrangeret af Fonden for entreprenørskab. Eleverne arbejder med egne idéer og skal se, om de kan nå til den landsdækkende finale i april måned. Først er der dog en lokal finale på NNY med dommer fra Fonden for entreprenørskab d. 21. marts. En anden gruppe elever arbejder med Global Buddies. De skal sammen med elever fra bl.a Rumænien lave en udveksling af forskellene mellem at være ung i de respektive lande. Det skal ende med, at eleverne skal lave pitch på tværs af landene. Der er også Global News, hvor eleverne kommer rundt om nogle anderledes nyheder fra forskellige steder i verden.\nI fagene er der i dansk arbejdet med North Dakota, som er afsluttet og nyt forløb om romantikken er sat i gang. I matematik er forløbet med ligninger fortsat. I engelsk arbejdes der med forskellige emner i dialoger samt besvarelse af spørgsmål.\nTirsdag var der i kontaktgruppetiden en øvelse, der hedder BUSK – Beskriv, Udtryk, Specificér, Konkretisér. Det er et forløb om at forstå sig selv og andre. Forløbet skal hjælpe de unge til at forstå, hvordan handlinger påvirker venskaber og fællesskabet samt give redskaber til at løse evt. misforståelser.\nOnsdag var der kompetencer. Business arbejdede videre med sidste uges besøg af Rolf Høegh. De skulle bruge værktøjerne fra Rolf til at lave salgssituationer og performe dem. Mediedesign arbejder videre med markedsføring med Roskilde Festivalen som case samt fik gennemgået teorien omkring den visuelle del af markedsføringen hos et firma. Go Creative arbejder videre med mønstre i samarbejdet med en lokal systue, der syr børnetøj. Tech arbejder videre med at udvikle 2D spil i Unity.\nTorsdag var der Performance projekt. Her er der blevet holdt møder, researchet og skabt baggrund for de enkelte gruppers Performance. Her gik nogle elever i studiet for at synge sange fra årtiet 🙂 Der var også besøg om formiddagen fra Yodaways, der sælger robotter, der kan have en rolle i forbindelse med undervisning, information og rundvisninger, fx på skoler. Der blev danset, trykket og interageret med robotterne. Eleverne kunne gå til og fra samt “lege” med dem i pausen. Om eftermiddagen var igen gang i lerværkstedet 🙂\nFredag var der efter frokost bevægelse. Her havde en gruppe elever arrangeret fællesaktiviteter.\nDer har også været obligatoriske aftener i denne uge. Tirsdag så eleverne endnu en James Bond film – Live and let die. Som nævnt i sidste uge, er James Bond filmene en del af aftenerne den næste tid grundet torsdagsprojektet. Onsdag var der besøg fra Borgerberedskabet i forbindelse med et oplæg om Kriseparat Ung. Der blev gennemgået en masse scenarier, der er nære, men også større oplevelser, der har ramt Danmark – og kan igen. Der var fokus på fx snestorme og oversvømmelser, der lukker for forsyninger. Der blev talt om, når ens venner besvimer, fx til fest. Der blev talt om gruppepres indenfor alkohol og stoffer. Der blev talt om, hvad gør man, når der er brand. Også et emne som terror blev vendt. Eleverne var en aktiv del af oplægget, så scenarierne blev vendt og taget stilling til. Torsdag aften var der EM håndbold på storskærm.\nUgebog – uge 2\nSå kom vi endelig tilbage til en mere normal skoleuge på NNY 🙂\nI denne uge har der været fokus på at komme i gang med fagene igen. Der har også været en opsamling af de resterende OSO fremlæggelser.\nI Go Global arbejdede eleverne med nye projekter. Der er elever, der skal deltage i Next Level, en konkurrence arrangeret af Fonden for entreprenørskab. Eleverne arbejder med egne idéer og skal se, om de kan nå til den landsdækkende finale i april måned. En anden gruppe elever arbejder med Global Buddies. De skal sammen med elever fra bl.a Rumænien lave en udveksling af forskellene mellem at være ung i de respektive lande. Det skal ende med et pitch på tværs af landene.\nI fagene er der i dansk arbejdet med romanen North Dakota, i matematik er der arbejdet med ligninger, i engelsk er der arbejdet med dialoger samt besvarelse af spørgsmål.\nOnsdag var der kompetencer, hvor IBM var på besøg og lave et Pitch Perfect oplæg for eleverne. Det var startskuddet til dette års samarbejde med IBM. Det løber de næste 2 måneder. Eleverne skal løse en opgave, der har stor betydning for pant og genbrug på uddannelsesinstitutioner.\nTorsdag blev eleverne præsenteret for januar måneds projekt – Design og entreprenørskab gennem årtierne. Hver torsdag de næste 4 uger skal eleverne forberede sig, så de sammen kan stå for en performance torsdag i uge 5.\nFredag efter frokost er vi startet på Boost hold for at give de bedste betingelser for eleverne til eksamen.\nAften har hen over ugen budt på styrketræning, bordtennis, musik, James Bond filmen Dr. No samt studietid, og selvfølgelig med tid til hygge og kage 🙂\nUgebog – uge 1\nDen første uge i 2022 startede med online undervisning. Heldigvis kom eleverne tilbage til skolen søndag 🙂\nUgebog – uge 50\nDen sidste uge frem mod jul blev brat afbrudt af en pandemi – mere om det senere.\nInden vi afsluttede ugen, nåede vi dog at holde Lucia mandag morgen med morgenvækning og skønsang 🙂 Mandag aften var der trivselsforløb med Ungdommens Røde Kors. De unge mennesker fra Røde Kors arbejdede med forskellige øvelser sammen med eleverne for at sætte fokus på elevernes øje for hinandens trivsel. Tirsdag nåede en enkelt klasse at blive eksamineret i deres OSO opgave. De andre tager vi i januar.\nTilbage til pandemien. Der var kommet virus indenfor døren, hvilket satte en brat stopper for vores juleuge. Vi måtte derfor lave om på ugens program.\nOnsdag var der Makerspace med print på T-shirts. Torsdagens og fredagens juleprogram blev virtuelt. Torsdag stod den også på præsentation af et forløb, eleverne skal lave i januar måned, der slutter af med en Performance event for tilskuere. Men efter julesang, julequiz og gæt af nissevenner blev det alligevel jul på NNY.\nVi glæder os til at starte i uge 1. Selvom den uge er virtuel, skal vi nok få sat godt gang i skoleåret igen 🙂\nUgebog – uge 49\nI denne uge har der været fokus på obligatorisk selvvalgt opgave (OSO). Eleverne har startet deres research og arbejde frem mod messen i uge 50. Her skal de pitche deres kommende ønskejob for underviserne. Det er en eksamensopgave.\nI Go Global har eleverne arbejdet med komplimenter og øvelsen “Be the I in kind”. Der har desuden været motivationsmandag. Hvad tænder eleverne i forhold til entreprenørskab? Hvad vil de gerne arbejde ind i deres egen opfattelse af f.eks. Community Hero?\nI fagene er der i dansk arbejdet med podcasten “Generationen”, Webdok samt filmen “Nordvest”, der opgives til eksamen som et af hovedværkerne. I matematik har der været opgaver omkring statistik. Eleverne har desuden fået deres terminsopgaver tilbage. Eleverne har i den forbindelse haft til opgave at skulle rette en opgave fra en anden person og ud fra egen opgave/karakter give karakter til den rettede opgave. I engelsk er der arbejdet med teksten “Last Bus” med tilhørende spørgsmål.\nOnsdag var der brobygningstur med kompetencerne. Turen gik til Tivoli, hvor eleverne ud over tid i haven, var til oplæg om Tivoli samt havde undervisning med fokus på kompetencerne.\nFredag har eleverne efter frokost danset Just Dance eller været på en gåtur. Efter bevægelsen fik eleverne en time til at arbejde videre med OSO opgaven.\nAften har hen over ugen budt på VR, styrketræning, bordtennis, skakturnering hvor finaledeltagerne er fundet, blandet bevægelse med sjove øvelser, Dungeons and Dragons, nissevenner, juleperleplader, juleklip, juledekorationer samt studietid, og der har også været tid til hygge og kage 🙂\nUgebog – uge 48\nI denne uge har der været fokus på uddannelsesparathed (UP) og karakterer. Det fylder i den næste tid frem mod uddannelsesansøgningen til næste step for de unge mennesker. Ikke mindst den kommende obligatorisk selvvalgt opgave (OSO) fylder i denne og næste uge.\nAften har hen over ugen budt på VR, styrketræning, bordtennis, skakturnering hvor finaledeltagerne er fundet – Victor/Johan G., blandet bevægelse med sjove øvelser, Dungeons and Dragons, nissevenner, juleperleplader, juleklip, juledekorationer samt studietid, og der har også været tid til hygge og kage 🙂\nUgebog – uge 47\nSå blev det ugen for Danish Entrepreneurship Festival. Tirsdag var første pitch dag. Efter en positiv dag med mange gode tilbagemeldinger til alle hold, var det tid til at høre, hvem der kom i finalen. Som I måske har læst på Skoleplan, så kom Team Movie and Dinner i finalen. Projektet er en biograf, hvor der serveres mad til filmen. I dag, fredag, var det så den store finaledag for alle kategorier. Teamet leverede en rigtig god pitch og fik anerkendende kommentarer fra dommerne. Desværre rakte det ikke til en 1. plads. Der skal dog alle omstændigheder lyde en kæmpe ros til alle team og ikke minfdst til Movie and Dinner for deres forberedelse, engagement og teamspirit. Og de skal nok komme til at afholde et arrangement i den nærmeste fremtid 🙂\nI fagene var der terminsprøve i matematik mandag.\nOBS – Omkring uddannelse og brobygning\nOnsdag meget tidligt tog vi alle sammen til Jylland, hvor eleverne først var på en workshop omkring teknologi inden for fremtidens fødevarefremstilling på et campus for entreprenørskab i Hedensted. Derefter videre til Campus VID Gymnasier for information om HHX, HTX, EUX, EUD. Der var desuden oplæg fra en tidligere elev på VID Gymnasier (EUD), der lige var startet for sig selv som visuel grafiker. Senere onsdag aften var der yderligere et oplæg fra Martin, der har startet et online iværksætter netværk med nu knap 80.000 medlemmer. Han udfordrede eleverne med en marketing opgave i TikTok. Vi spiste på campus og overnattede i 4 klasseværelser.\nOm torsdagen var der rundvisning i Videndjurs Sciencehus/Medielab samt besøg hos netværket GameHub i Grenå by, hvor direktøren, Allan, fortalte om den business, man kan skabe på baggrund af at kreere et spil eller en app samt fordelen ved at være sammen om et projekt. Og ikke nødvendigvis med venner, men med et netværk af andre kompetencer end ens egne.\nTidligere elever fra NNY forestod rundvisningerne rundt mellem bygningerne. Rud, tidl. NNY elev, viste også hans værelse på campus frem. Et dejligt gensyn med de tidligere elever.\nFredag, handlede om uddannelsesmuligheder, inspiration og research. Efter oplæg om samme, gik eleverne i gang med det obligatoriske skema fra Ministeriet, der skal følge ansøgningen til næste uddannelsessted på optagelse.dk. Det var om formiddagen, inden vi skulle se livesendingen fra Danish Entrepreneurship Festival kl. 13.15.\nAften har hen over ugen stadig budt på billard, VR, styrketræning, bordtennis, hockeyturnering, Dungeons and Dragons, juleperleplader samt studietid med pitch, og der har også været tid til hygge og kage 🙂\nUgebog – uge 46\nSidste finpudsning af pitch inden Danish Entrepreneurship Festival (DEF) var på programmet i mandagens Go Global i denne uge. Det foregår online, så der skulle øves på den type pitch også. Corona tiden med en masse online præsentationer har vist, at det tekniske kan drille, når man skal præsentere skærm eller være flere på samme skærm. Det var en del af denne uges forberedelse til d. 23. november, der er sidste pitch med Fremtidens bæredygtige restaurant som tema.\nI fagene er der afholdt engelsk og dansk terminsprøver. Matematik er på mandag. Derudover har der været fagtimer mandag og fagdag torsdag. Masser af faglig opfølgning. Bl.a er der løst opgaver magen til prøveopgaverne som forberedelse.\nMandag efter frokost var der som vanligt valgfag.\nI kompetencerne er der i denne uge arbejdet med nye forløb eller emner.\nI Business er der arbejdet med gennemgang af de første forløb med en opfølgende midtvejstest. Der er også arbejdet med fremlæggelse af elevernes kommende iværksætterprojekt.\nI Tech arbejdes der nu med 3D figurer. Først skal programmerne læres og bruges, derefter skal eleverne i Makerspace og se emnerne blive til virkelighed. Fantasien fejler ikke noget. Ikke alt bliver printet.\nI Mediedesign arbejdes der videre med hjemmesideopbygning.\nI Go Creative arbejdes der videre med Upcycling af tøj. Eleverne var på besøg hos en designer/syerske i København.\nI Verdensborger var forslagene til Cybermission konkurrencen allerede indsendt, så der var også fagdag i dette modul.\nAften har hen over ugen budt på billard, VR, styrketræning, bordtennis, bordtennisturnering, skakturnering, hockeyturnering, Dungeons and Dragons, wellness, studietid med pitch, forberedelse til terminsprøverne og der har også været tid til hygge og kage 🙂\nDe forskellige turneringer er sat op på følgende måder: Skak spilles i puljer den næste måneds tid og en vinder kåres efter en finale. Hockey spilles i en alle-mod-alle turnering hver uge. Her får ugens vinderhold en pokal til fejring i en uge. Det samme gælder for bordtennisturneringen. Her får vinderen også en pokal med på værelset i en uges tid.\nStemningen ved turneringerne kan være høj, både deltagerne og tilskuerne blander sig, kommenterer og jubler 🙂\nUgebog – uge 45\nDanish Entrepreneurship Festival (DEF) er lige op over. I denne uge har der været arrangementer i forbindelse med Global Entrepreneurship Week (GEW) over hele Danmark. Her havde Go Global teamet også arrangeret et event på NNY, hvor eleverne kunne holde generalprøve på deres pitch til det kommende DEF.\nDer var gæster fra forskellige brancher som dommere i NNYs Løvens hule. Lars, Business Counselor i erhvervsråd, Lars, CEO Kipling Travel, Sarah og Jonas, CEOs Yoon Design, Marie Louise, Partner Director Reach for Change, Tine og Sanne, entreprenørskabsundervisere, Rasmus Holm, CEO Skraldejagt, Christoffer, konsulent iværksætteri og marketing, Lise, CBS/IBM.\nDet blev en anderledes mandag formiddag, hvor gæsterne roste eleverne gennem dagen, men også efterfølgende. De var virkelig imponeret over idéer og pitch fra alle grupper. Dommerne valgte dog en vinder og en runner up, der vandt gavekort til brunch og biograftur. Nu mangler der den afgørende pitch d. 23. november for dommerne i DEF, der sidder online.\nI fagene er der arbejdet med de kommende terminsprøver. Der er løst opgaver magen til de kommende og der er gennemgået materiale til brug ved prøverne. Nu er der ved at være styr på den del.\nMandag var der valgfag og fredag var der bevægelse efter fag. Dagens bevægelse foregik udenfor i solskin. Der blev varmet fælles op til musik. Derefter var der 5 poster, hvor eleverne skulle lave forskellige øvelser. Der var jonglering med bold, balanceøvelser, fitnessøvelser, styrkeøvelser mm.\nI kompetencerne er der i denne uge arbejdet videre med de forskellige forløb.\nI Business er der arbejdet videre med Excel med fokus på prisoptimering, nulpunktsberegning herunder enheds- og totalmetoden.\nI Tech arbejdes der videre med programmeringsforløb.\nI Mediedesign arbejdes der med hjemmesideopbygning.\nI Go Creative arbejdes der videre med Upcycling af tøj. Eleverne køber genbrug, restyler og syr nyt. Der arbejdes også med skitser af eget design.\nI Verdensborger er eleverne i gang med Cybermissionen. En landsdækkende konkurrence blandt skoler om cybersikkerhed. Eleverne kan vælge mellem 7 missioner, de skal forsøge at løse. Missionerne omhandler nogle af de udfordringer, eleverne kan komme ud for i deres daglige brug af internettet. Konkurrencen er etableret af STIL (Statens IT og Læring) og Politiet. Projektet afsluttes i uge 46.\nAften har hen over ugen budt på hockey, VR, styrketræning, bordtennis og bordtennisturnering, skakturnering, Dungeons and Dragons, pressemøde med Statsministeren m fl., hygge og kage samt en øvelse omkring det “at lade op”.\nUgebog – uge 44\nDanish Entrepreneurship Festival (DEF) er lige op over. Eleverne har i denne uge finpudset projekt og pitch. På mandag kommer der et eksternt ekspertpanel i forbindelse med en generalprøve på DEF d. 23. november.\nI denne uge er der Global Entrepreneurship Week i Danmark. Startskuddet er lige netop på mandag med stort hovedevent samt forskellige events rundt omkring i DK. Det er også i den forbindelse, mandagens arrangement på NNY er annonceret.\nTirsdag lagde NNY hus til et besøg fra Venstres formand Jakob Ellemann-Jensen. Det var den lokale Venstre afdeling, der, i forbindelse med det forestående kommunalvalg, havde spurgt, om NNY ville lægge hus til besøg. Tilbage til 2017 var Venstre og resten af byrådet enstemmigt med til at give NNY liv. Derfor siger vi altid velkommen, når kommunens partier spørger, om de må besøge os. Efter en kort fortælling om NNY for forståelsens skyld, fik Jakob Ellemann-Jensen og den lokale borgmesterkandidat Michael Thomsen mulighed for at fortælle om deres vej til at blive politiker. Deres valg af uddannelse og job afspejler, at der altid er muligheder. At man godt må ombestemme sig. Efterfølgende var der gode og relevante spørgsmål fra eleverne. Efter en lille time, var der god tid til selfies, inden selskabet skulle videre 🙂\nI fagene arbejdes der med de kommende terminsprøver. Formaterne for de forskellige fag gennemgås. Der er også løst opgaver ind i formaterne, så eleverne er klædt på til opgaven.\nMandag efter frokost var der valgfag. I robot blev der bl.a programmeret en robottavlevisker med en Fable robot..\nI Business har der bl.a været fokus på 25 kvindelige iværksættere og deres rejse som Start Up. Der hentes en masse viden, som eleverne kan lade sig inspirere af. Dette fokus fortsætter i næste uge. Der er desuden arbejdet med prisoptimering i Excel.\nI Mediedesign arbejdes der videre med læring i Adobeprogrammerne, hvor der løses forskellige opgaver, fx. logodesign og filmredigering.\nAften har hen over ugen budt på hockey, Just Dance, VR, styrketræning, bordtennis, varm chokolade og kage samt en del elever i studietid for at øve pitch til mandag 🙂\nUgebog – uge 43\nEleverne har i denne uge skabt et Halloween setup, der torsdag aften fik skrigene til at hænge over NNY……….\nEleverne havde skabt forskellige rum, alle skulle igennem. Køkkenet havde lavet uhyggeligt mad og kager. Skolen var udsmykket. Elever og voksne var klædt ud, nogle var meget uhyggelige, andre med god humor. Der var kåringer af de 3 bedste/fantasifulde udklædninger 🙂 Se billeder i linket nederst i brevet.\nMandag efter ferien startede med Go Global+ og en opsummering af Fremtidens bæredygtige restaurant fra uge 41. Herefter skulle nogen grupper videre med idéen til den kommende Danish Entrepreneurship Festival (DEF), andre arbejdede med nye idéer til DEF. Mandag d. 8. november er der gæster igen. NNY har et arrangement i forbindelse med Global Entrepreneurship Week. Her pitcher eleverne deres idéer for gæsterne som en generalprøve til DEF.\nEfter Go Global+ var der fag på programmet. Derefter valgfag.\nI matematik har eleverne arbejdet med anvendt matematik. Der skulle løses forskellige trigonometri opgaver ved hjælp af måleinstrumenter. Eleverne var ude og måle højder og længder for at kunne aflevere opgaverne. Samtidigt er opgaverne fra før ferien gennemgået. I dansk er der arbejdet med grammatik samt læst novellen, Den ghanesiske dørsælger. Eleverne har arbejdet i grupper, hvor der bl.a var højtlæsning for hinanden. I engelsk er der set film til eksamenspensum, “Jane got a Gun”.\nI kompetencerne er der i denne uge arbejdet med det tidligere omtalte DEF indtil frokost. Derefter var eleverne tilbage i deres respektive forløb på hver kompetence. I Business arbejdes der med Excel og bogføring, Tech med programmering, Mediedesign med logoopgaver og i Go Creative med design af tøj.\nUgebog – uge 41\nEleverne har i denne uge arbejdet med projektet Fremtidens bæredygtige restaurant. De har virkelig lavet et flot arbejde. Projektet blev præsenteret for gæster inviteret til lejligheden.\nGæsterne havde alle en tilknytning til mad i Halsnæs. Der var kokken fra Halsnæs Bryghus, der var indehaveren af Tothaven, der var indehaveren af Høkerinden og mange flere.\nEleverne havde i projektet arbejdet med CSR, virksomhedens sociale ansvar, hvilket i nogle projekter afspejlede sig i, at overskud af indtægter kunne gå til Psykiatrifonden eller overskud af mad kunne gå til Mændenes hjem.\nI starten af ugen var der forskellige workshops, som gruppernes medlemmer fordelte sig ud i. Der var workshop med økonomi, teknologi, storytelling, visuelt design, gastronomi og bæredygtighed/CSR. Efter den første dag ændrede workshop karakter til værksteder, så man kunne gå i værkstedet og få vejledning indenfor den kompetence, man var i.\nDet har stor indvirkning på gruppens dynamik og det endelige produkt, at alle har et ansvar og at der løbende holdes møder i gruppen.\nOnsdag blev der kreeret plakater, stande, menukort og øvet pitch. Torsdag blev de sidste detaljer gjort klar. Så kunne gæsterne godt komme, eleverne var klar.\nKl. 13.00 stod alle de unge mennesker klar ved standene. Nogen havde en værtsrolle, andre bød velkommen. Det var virkelig elevernes dag.\nDer var egentlig sat 1 time af, men gæsternes interesse var stor. Konferencen varede 2,5 timer. Først dér, var alle stande besøgt af alle gæster.\nGæsterne havde masser af gode reaktioner på deres oplevelser. I processen var der også 2 elever, der var mediefolk. Hjalte og Oliver TS optog elevernes fortælling om processen, idégenereringfsfasen og udbyttet af arbejdet med projektet. Hjalte og Oliver fangede også et par af gæsterne, der gav nogle meget fine skudsmål til restaurant idéerne og elevernes arbejde.\nOgså Lyserød lørdag blev der tid til i denne uge. I dag fredag har nogle elever selv bagt kage samt solgt dem. Samlet vil eleverne med deres tiltag, havde indsamlet over 11.000 kr. til Lyserød lørdag/Støt brysterne.\nUgebog- uge 40\nEleverne har i denne uge bla. arbejdet med aflevering af materiale til avisprojektet samt færdiggjort idéerne til Lyserød lørdag – Støt brysterne.\nI fagene er der som altid gang i den. I dansk er der, som nævnt først i brevet, blevet færdiggjort materiale til avisprojektet med overskriften “Mod til at forandre verden”. Der er blevet interviewet, taget billeder, sat artikler sammen og til sidst torsdag uploadet til newsdesk. Der har også været “gammeldags” undervisning uden computere. Blyant, papir og dialog gennem Speeddating 🙂\nI matematik har eleverne gennemgået problemregning, en eksamensopgave, der skulle afleveres senest søndag. Desuden er der arbejdet med trigonometri. Gennemgang samt opgaver. I engelsk har eleverne arbejdet videre med USA. Der har været forskellige opgaver i klasserne, men alle har været omkring the 2nd amendment/våben, massemordere/skoleskyderi samt opgaven omkring USA generelt.\nValgfagene var i gang mandag, hvor der er Robot, Boldspil, Body/Mind, Debat og Musik på programmet. Der blev programmeret, spillet bold, dyrket yoga, debatteret relevante emner samt øvet på sange i samspil samt på instrumenter individuelt.\nKompetencerne i denne uge:\nI Business blev der startet et Excel forløb, bl.a debet/kredit. Der blev talt om forskellige kriser i erhvervslivet, gennemgået FIAT-currency samt krypto valuta.\nI Tech præsenterede eleverne deres 3D spil, de har produceret i grupper. Nu kan eleverne se frem til et nyt forløb omhandlende programmering efter efterårsferien.\nI Mediedesign og Go Creative har eleverne fortsat deres kreative processer. Go Creative har arbejdet med Upcycling af tøj. Nogen har være i genbrugsbutikker og hentet materialer, andre har tegnet skitser af kommende projekter. På Mediedesign arbejdede eleverne med en logo/branding opgave. Holdet løste også en opgave med en plakat til det kommende Halloween arrangement på NNY.\nPå Go Global+ har eleverne fortsat deres rejse mod at blive en Community Hero. Eleverne er i gang med en idégenereringsproces for kommende projekter. I denne uge har eleverne fået gjort deres projekter til Lyserød lørdag – Støt brysterne færdige. Projekter, der vil kunne skaffe midler til Kræftens bekæmpelse. NNY deltager i det omfang, eleverne finder på idéer og kan udvirke dem i løbet af ugerne. I vil stifte bekendtskab med dem fredag d. 15. oktober, når I kommer til skole/hjem samtaler eller hvis I skal afhente.\nDer er også indspillet en sang (tekst til melodien Gangsters Paradise) af Lukas og Christian. Via gæst på Go Global+, florerer den lige nu blandt DJs på P3. Måske den også kan kaste donationer af sig 🙂\nDer har dog allerede kørt et lotteri i den forløbne uge. Der blev trukket lod i dag. Vinderne med NNY tilknytning blev: Martin Rosenkrans Larsen (10xMars bar), Mette Meno (10xLion bar), Christian Grønholm (1xTee) og Louise Mary Hansen (10xsodavand). Der har også været et lotteri for personer med anden tilknytning til NNY. Her er de 4 vindere fundet. De har også fået besked.\nLotteriet gav, sammen med pantindsamling og donationer, i alt 10.000 kr. til Kræftens bekæmpelse. Beløbet er overført.\nFlot initiativ – stor ros til Emil og Oskar.\nVerdensborger er et andet forløb for alle elever på NNY. Det er hver torsdag efter frokost. I denne uge har eleverne brugt tiden til at færdiggøre avisprojektet “Mod til at forandre verden”. Eleverne, skal via en undervisningsportal, der er udarbejdet af Politiken, lave en rigtig avis med artikler, reportager og billeder. Materialerne uploades via portalen og bliver til en fysisk avis, der sendes til skolen fra Politiken. Avisen er færdigtrykt i uge 46.\nFredag blev eleverne præsenteret for et nyt projekt, der skal løbe i uge 41, Fremtidens bæredygtige restaurant. Fra mandag til torsdag med afsluttende konference med gæster på torsdag. Præsentationen blev suppleret med forskellige samarbejdsøvelser for grupperne.\nUgebog – uge 39\nI denne uge blev der bla. arbejdet med Lyserød Lørdag projekt og avisprojekt.\nI fagene har der været gang i den. I dansk, er der som nævnt først i brevet, arbejdet med avisprojekt med overskriften “Mod til at forandre verden”. Der er fokus på emnet Mod samt at skrive en artikel. Der bliver holdt redaktionsmøder og planlagt artikler og opsætning, som på en rigtig avis.\nI matematik har eleverne arbejdet med problemregning, der skal afleveres i dag. I engelsk har eleverne arbejdet med amerikansk politik. Der har været opgaver omhandlende the 2nd amendment/våben, massemordere/skoleskyderi samt ny opgave omkring USA generelt.\nI bevægelse fredag var der postløb i kontaktgrupperne.\nI Business var der aktier og aktiespil på programmet. Eleverne er med i Børsens aktiespil, hvor de konkurrerer mod hinanden i en pulje samt en masse andre på landsplan. Der blev på dagen også kigget på teknisk analyse, begreber som Goldencross, Shortpositioner og Indexfonde. Der var desuden besøg af en elev fra sidste års årgang. Han har startet sin egen virksomhed, Nordic Street Wear, samtidig med han går på EUX iværksætterlinjen på Niels Brock.\nI Tech er eleverne ved at skabe et 3D spil. I Unity ligger der kit til spilomgivelser, hvor eleverne kan arbejde med at skabe figurerne ind i deres valgte omgivelser. Grupperne skal være være færdige og præsentere spillet i næste uge.\nI Mediedesign og Go Creative har eleverne fortsat deres kreative processer fra sidste uge. Go Creative har fået skitsebøger samt arbejdet videre med Upcycling af tøj. På Mediedesign er der arbejdet med design af årstrøje, samt briksystem til vask af tøj. Der bliver også produceret film om kompetencerne.\nPå Go Global+ har eleverne fortsat deres rejse mod at blive en Community Hero. Eleverne er i gang med en idegenereringsproces for kommende projekter. I denne uge er eleverne kommet et skridt nærmere de projekter, de vil lave i uge 40/41. Projekter, der vil kunne skaffe midler til Kræftens bekæmpelse. NNY deltager i det omfang, eleverne finder på idéer og kan udvirke dem i løbet af ugerne.\nVerdensborger er et andet forløb for alle elever på NNY. Det er hver torsdag efter frokost. I denne uge har eleverne arbejdet videre med avisprojektet “Mod til at forandre verden”. Eleverne, skal via en undervisningsportal, der er udarbejdet af Politiken, lave en rigtig avis med artikler, reportager og billeder. Materialerne uploades via portalen og bliver til en fysisk avis, der sendes til skolen fra Politiken. Avisen er færdigtrykt i uge 46.\nUgebog – uge 38\nEleverne har i denne uge bla. været i idéfasen omkring et forløb med Kræftens bekæmpelse – Lyserød lørdag/Støt brysterne. Der var rigtig mange gode idéer til fundraising.\nI fagene har der været gang i den. I dansk har det i denne uge været til til at aflevere Science Fiction novellen. Der er startet et avisprojekt med overskriften “Mod til at forandre verden”. Der er fokus på emnet Mod samt at skrive en artikel. Der er læst og lavet research.\nI matematik har eleverne arbejdet med Pythagoras. Der har været gennemgang i klassen samt været opgaver, der skulle løses og afleveres. I engelsk har eleverne arbejdet med amerikansk politik. Bla. Obama har været i fokus samt the 2nd amendment/våben har været en del af pensum. Der er kigget på konsekvenser af våben i samfundet samt løst opgaver.\nValgfagene var i gang mandag, hvor der er Robot, Boldspil, Body/Mind, Debat og Musik på programmet. Der blev programmeret, spillet fodbold, dyrket yoga, debatteret relevante emner samt øvet på sange i samspil samt på instrumenter individuelt.\nI bevægelse fredag var der kontaktgruppedyst. Der var forskellige aktiviteter, kontaktgrupperne skulle udføre i konkurrence med de andre.\nI Business var der gang i mange forskellige ting. Fremlæggelser af aktieoplæg, aktiespil, Løvens hule, Pitch maskine, skabe Business buzzwords. Eleverne kombinerer opgaver i Business med forberedelse til Efterskolernes dag.\nI Tech er eleverne ved at skabe et 3D spil. I Unity ligger der kit til spilomgivelser, hvor eleverne kan arbejde med at skabe figurerne ind i deres valgte omgivelser. I dette projekt arbejdes der i grupper. Eleverne er på en læringskurve, så Unity ligger på rygraden, når der skal skabes projekter igennem året. Samtidig en indgangsvinkel til at arbejde med C# programmering.\nI Mediedesign og Go Creative har eleverne skabt en masse produkter i Makerspace. På mediedesign har eleverne skabt materialer, som stickers, plakater, bannere, kort mm til søndagens event. Go Creative har arbejdet med opsætning af stand i NNY lounge området samt produkter til samme.\nPå Go Global+ har eleverne fortsat deres rejse mod at blive en Community Hero. I denne uge, som nævnt i starten, var opgaven at skabe projekter, der kunne skaffe midler til Kræftens bekæmpelse. Der er i uge 40 Støt brysterne kampagne fra Kræftens bekæmpelse. NNY skal være med i det omfang, eleverne finder på idéer.\nVerdensborger er et andet forløb for alle elever på NNY. I denne uge har eleverne været en del af DRs “I sandhedens tjeneste”, som også er optakt til avisprojektet “Mod til at forandre verden”. Det plejer at være hos DR fysisk, men var virtuelt i år. Eleverne, skal via en undervisningsportal, der er udarbejdet af Politiken, lave en rigtig avis med artikler, reportager og billeder. Materialerne uploades via portalen og bliver til en fysisk avis, der sendes til skolen fra Politiken. Avisen er færdig i uge 46.\nVi havde det første oplæg i den forestående brobygning. Vi havde besøg af Kim fra HF Marstal, der er en gymnasial skole med fokus på det maritime. Her lærer man masser af praksis og kan blive en del af “Det blå Danmark”, både til lands og til vands. Man bor på skolen som på en efterskole.\nDer har også været et hold afsted til StartupPlanet festival i Kbh. torsdag aften. Et oplæg om bæredygtig mode.\nUgebog – uge 37\nMandag var eleverne på World Clean Up Day. Se link omkring elevernes deltagelse:\nI fagene har der været afslutning på forskellige forløb med fremlæggelser og afleveringer samt sat nye i gang. I dansk har der i denne uge været det sidste fokus på Science Fiction. Eleverne har desuden lavet Wordclouds samt skrevet lyndigte, 12 min og færdig.\nI matematik har der i ugens løb været fokus på mundtlig matematik, der er en obligatorisk eksamen i 10. klasse. Desuden er der arbejdet med geometri, flytning/mønstre. I engelsk har eleverne arbejdet med dansk og amerikansk politik.\nValgfagene var i gang mandag, hvor der er Robot, Boldspil, Body/Mind, Debat og Musik på programmet.\nI bevægelse fredag er eleverne blevet præsenteret for spil på Infinitybanen, bordtennis, bold/fitness/konkurrence samt Just Dance.\nI Business blev der arbejdet frem mod Efterskolernes dag. Eleverne har bygget en pitchmaskine, de gerne vil introducere gæsterne for på dagen. Der blev fremlagt opgave omkring aktier. Mange elever var mødt i fint tøj til deres fremlæggelse 🙂 Et par af eleverne vil lave oplæg om aktier på Efterskolernes dag.\nI Tech fortsatte eleverne med deres Unity projekt – Warehouse. Der er også startet op på et 2D spil, hvor eleverne skal skabe omgivelserne for et spil.\nI Mediedesign og Go Creative kigges der også frem mod Efterskolernes dag. Der er gang i produktionen i Makerspace. Der bliver sat tryk på t-shirt, hængt kreationer op i rammer på gangene. Det er flot og det pynter på de hvide vægge.\nPå Go Global+ i denne uge har eleverne fortsat deres rejse mod at blive en Community Hero. Eleverne er i gang med en idegenereringsproces for kommende projekter. Dog har de i denne uge deltaget med deres eget projekt på World Clean Up Day. Eleverne kom i den lokale avis med deres projekt. Der blev samlet 114 kg affald sammen til og fra samt langs kysten. Eleverne gik mellem 10 og 15 km for at løse opgaven. De havde tilmed en 3. klasse fra den lokale Lilleskole med under vingerne.\nVerdensborger er et andet forløb for alle elever på NNY. Det er hver torsdag efter frokost. Her har eleverne i denne uge fortsat deres miljøprojekt på NNY. Hvad kan gøres anderledes i forhold til ophold ude og inde?\nEleverne har en masse gode idéer, som de selv har lagt planer og budget for. Pitch er fremlagt. Ting er købt ind. Der blev torsdag samlet plantekasser til urtehave, samlet mål til fodboldbanen, sat stolper op til tennisnet, flyttet basketkurv til nyt område, lavet opholdsrum i haven, sat nyt højtalere op. Der blev desuden pitchet større projekter som cykelskur, affaldsløsning for at bruge færre plastikposer samt maling/hynder/stole til ungdomsklubben. Eleverne har med lyst og engagement mulighed for at skabe omgivelserne.\nUgebog – uge 36\nI denne uge blev der sparket gang i valgfag. Robot, Boldspil, Debat, Musik og Body/Mind er mulighederne på denne side af jul. Der var gang i den fra første minut.\nI fagene har der været fremlæggelser af bla. videoanmeldelser i dansk og geometriopgaver.\nKompetencerne har fortsat med deres forløb, bl.a Warehouse byggeriet i Unity. Nu er der tilført læsseramper og køretøjer. Der er også blevet pakket VR sæt ud. De skal bruges til kommende VR projekter med udgangspunkt i Unity. Mediedesign og Go Creative har fokus på Efterskolernes dag d. 26. september. Der laves produkter ud fra læring i skitser, maleteknikker, adobe programmer mv. Det er både elevernes egne idéer samt opgaver, der laves. Business havde besøg af en tidligere Business elev på NNY. Han fortalte, om det at holde fokus og være engageret i sin uddannelse. Han er selv på CBS nu efter gymnasietiden på Niels Brock.\nGo Global+ har fokus på at være en Community Hero. I næste uge har eleverne tilmeldt NNY til World Clean Up Day.\nVerdensborger har gang i at skabe miljøer på skolen, som eleverne synes er fede og de vil bruge. Nogle projekter kan ikke igangsættes med det samme, da det er større projekter, men der er også projekter, der er til nu og præsenteres torsdag i næste uge.\nUgebog – uge 35\nI fagene har eleverne bla. i dansk arbejdet med noveller. Eleverne har læst forskellige noveller. Opgaven har bla. været en videoanmeldelse. Eleverne har også skulle skrive deres egen Science Fiction novelle.\nI bevægelse mandag og fredag har eleverne fået forskellige tilbud, de kunne deltage i. Fitness, bordtennisturnering, fodbold, volleyball, gåtur har været i spil i denne uge.\nI kompetencerne har der igen været gang i forløbene.\nI Business blev der først arbejdet videre med markedsføringsvideo. Derefter var der fokus på aktier. Eleverne blev introduceret til begreber som teknisk analyse, fundamentalanalyse, P/E ratio og kurs indre værdi. Efter frokost var der besøg af en tidligere NNY elev, Lucas, der fortalte om hans rejse som iværksætter. Lucas gav også gode råd om processen, når man skal starte egen virksomhed.\nI Tech fortsatte eleverne med deres Unity projekt – Warehouse. Der er blevet bygget flotte modeller. Der var også fremvisning og kåring af nogle af udgaverne.\nI Mediedesign var der denne gang bla. inspiration fra film. Eleverne bliver præsenteret for indflydelse af marketing. Eleverne skal bruge inspirationen, når der skal laves opgaver i Adobe programmerne de næste 3 uger.\nI Go Creative arbejdede eleverne i sollyset med forskellige kreationer.\nGo Global+ er en kompetence, der er på skemaet om mandagen for alle elever. Her får eleverne indsigt i socialt og kulturelt entreprenørskab, projektledelse og samarbejde. De skal arbejde med projekter lokalt og globalt. I november er der en konkurrence for entreprenørskab, hvor NNYs elever deltager med egne idéer og forhåbentlig blive anerkendt for samme af eksterne dommere under Fonden for Entreprenørskab. I denne uge har eleverne lavet deres egen beskrivelse af en Community Hero. Det næste stykke tid skal eleverne igennem en idégeneringsfase, hvor de skal give et bud på, hvordan de kan være en Community Hero – lokalt og globalt.\nVerdensborger er et andet forløb for alle elever på NNY. Det er hver torsdag efter frokost. Her har eleverne i denne uge været i gang med et miljøprojekt på NNY. Hvad kan gøres anderledes i forhold til ophold ude og inde? Eleverne har lavet research, idégenerering, plan og budget for deres idé. Det er super spændende og vi glæder os til at se projekterne leve.\nI uge 36 kommer der valgfag på skemaet hver mandag. Robot, Debat, Body/Mind, Boldspil og Musik kan eleverne melde sig på.\nUgebog – uge 34\nFørste “normale” uge løb af stablen i denne uge. Klasser blev dannet og undervisning i dansk, matematik og engelsk blev præsenteret og sat i gang. Kompetencerne havde deres første undervisningsdag, hvor der allerede er sparket forløb i gang. Tech arbejder i Unity med at bygge et varehus, Business har arbejdet med psykologiske markedstriggere, de skal bruge i en kommende markedsføringsfilm. Mediedesign arbejdede med identitet via reklamer og logoer. Go Creative startede med male go tegneteknikker. Go Global+ er vores Socialt entreprenørskabsfag. Eleverne blev præsenteret for det første forløb i temaet Community Heroes.\nI bevægelse bliver der dyrket både hockey, rundbold, fodbold, bordtennis samt cykelture.\nBordtennis er også populært i fritiden. Men der bliver både spillet kort og brætspil samt DND eftermiddag og aften.\nUgebog – uge 33\n2. uge på NNY blev der igangsat et forløb, der sidst på ugen skulle munde ud i besøg af gæster og forældre. Eleverne skulle lave en festival med fokus på kroppen – kost og motions påvirkning af kroppens funktioner. Der blev bygget en masse maskiner, hvor brugerne kunne generere energi til fx en blender eller hvor mange kalorier, der forbrændes på en 3 minutters gåtur. Der var en stand, hvor der kunne blindsmages. En stand, hvor der var følekasser. Et rum, hvor kroppens vitale dele var udstillet samt vist i 3D. Her var der også bygget en bygning af sukkerknalder, der skulle vise, hvor meget sukker der indtages på et halvt år af en voksen person.\nHeldigvis kunne vi invitere forældrene med til denne dag. Det var længe ventet, at det blev en mulighed. Derfor kunne vi også lave en dyst, hvor eleverne udfordrede deres forældre i tovtrækkeri. Med lidt hjælp vandt forældrene. Så der er revanche tilgode for eleverne.\nUgebog – uge 32\nSikken en første uge. Fyldt med indtryk, opgaver og fællesskab. Det er altid specielt at starte et skoleår. Hvordan lander eleverne? Uanset vinklen, så er de superseje. Elever, der ikke har mødt hinanden før, er trådt ind i fællesskabet. I ugen er der blevet lavet konkurrence i æggefald, hvor de vildeste baner blev bygget. Der er lavet levende fortællinger med gode idéer og alle på “scenen”. Der er lavet et 5 minutters underholdningsindslag – internt socialt entreprenørskab. Eleverne har været på stranden for at lave Land Art. Derudover aktiviteter i haven samt ture rundt i lokalområdet.\nUgebog – uge 32 mandag\nEfter den første nat på NNY, mødte eleverne til en tur på NNY ruten samt spist morgenmad. Dagen er med en masse opgaver ind i efterskolelivet, kontaktlæreren, hvordan gør vi rent samt aktiviteter sammen. Vi skal lære hinanden at kende – det er sjovt 🙂\nUgebog – uge 31 søndag\nSøndag d. 8. august kl. 13.30 ankommer elever med forældre til det nye skoleår. Vi glæder os 🙂\nUgebog – uge 26-31\nSkolen er lukket ned for planlægning samt for at gøre klar til vores næste årgang. Vi glæder os 🙂 Der bliver også plads til sommerferie, men ring på 51812590 – og læg gerne en besked. Eller skriv på info@nnye.dk. Vi er på henover sommeren.\nVi glæder os til årgang 21/22 🙂 Der er sendt pakkeliste ud. Der findes også her på hjemmesiden et afsnit, om det der skal med til efterskoleår.\nI løbet af uge 30 kommer der nyt om ankomst d. 8. august. Vi lever stadig i en Corona-tid og der har været en masse retningslinjer for skoler. Vi afventer nyt fra Ministeriet omkring det kommende skoleår. Vi håber helt vildt, at vi er tilbage ved normalen.\nEr det unge menneske (og forældre) ikke vaccineret endnu, skal man møde med en PCR test, der er højst 96 timer gammel d. 8. august.\nUgebog – uge 25\nEn dejlig tur til Bornholm og hjem til translokation. Det blev den sidste uge for årgang 20/21 på NNY.\nEn fantastisk dag fredag d. 25. juni, hvor vi endelig kunne have familier på besøg. Et dejligt vejr var nødvendigt, da vi var ude. Og det blev det. Taler, beviser, musikindslag og sange var på programmet gennem 2 timer.\nTusinde tak til elever og forældre for et fantastisk år.\nUgebog – uge 24\nEndnu en uge med eksamener, fællesskab og fantastisk vejr.\nDen sidste uge inden Bornholm var fyldt med eksamen fra mandag til torsdag. Udover eksamen var der volleyturnering hen over ugen, der var Zumba, der var ridetur, der var kunstworkshop, der var tur til stranden, både den lokale og i Hundested. Og så er der blevet øvet på diverse performance til translokationen. Glæd jer 😊\nI dag har dagen stået på første halvdel af den uundgåelige hovedrengøring. Værelserne har været endevendt. Nu går det op for nogle af de unge mennesker, hvor meget der er samlet sammen gennem 10 måneder 😊\nKontaktgrupperne har været på ture ud af huset i dag. Super vejr, strandbesøg med leg og hygge.\nEftermiddags-/Aften-/Weekendaktiviteter har budt på forskelligt. Sidste søndag havde weekend-eleverne bl.a. lagkagekonkurrence – lagkagerne smagte fantastisk. Der har desuden været styrketræning, film, billard, Skateboard, analog og digital gaming, lydstudie med musik, bordfodbold mm. Der har også i denne uge været pool- og bordtennisturnering. Pokalerne har nu fundet deres fremtidige faste ejere.\nDer er også hygget med koldskål, kage, te og varm kakao.\nUgebog uge 23\nSikken en uge med eksamener, fællesskab og fantastisk vejr. Eleverne har ydet deres bedste i forhold til eksamen, har forberedt sig og øvet med hinanden. Der har været fortrinsvis gode oplevelser med at gå til eksamen. Det er dog for andre en oplevelse, man helst vil være foruden. Men også de er kommet igennem. Her er smilet nogle gange endnu større end karakter-smilet 😊\nDen sidste uge inden Bornholm er også fyldt med eksamen fra mandag til torsdag. Derfor er indholdet på dagene også anderledes. Der er både aktiviteter ude og inde samt vigtigst af alt god tid til at lande sit materiale til eksamen samt at øve sig på det. Der er andre og anderledes oplevelser og følelser i denne tid 😊\nMandag startede med Libero vandkamp for 2 klasser. En kommende olympisk disciplin, hvor deltagerne tager en ble, med indersiden ud, på hovedet. Herefter udstyres deltagerne med et vandgevær og så går kampen i gang. Den letteste ble vinder. Klar anbefaling til alle – prøv det hjemme 😊\nEfter vandkamp var der forskellige tilbud, bl.a gåtur til Lynæs medbringende madpakke. Der var debatable konkurrence samt bold og leg i haven. Tjek billeder.\nTirsdag var der 3 workshop med forskelligt indhold: kunst på havnen, impro-teater på skolen samt forskellige lege i haven. Tjek billeder.\nOnsdag var der igen 3 workshops. Her var der kunst med forskellige maleteknikker i haven, der var Mindcraft, spil og VR samt droneflyvning og lege i haven. Tjek billeder.\nTorsdag var der forskellige Kahoot konkurrencer, der blev lavet perleplader samt leget forskellige lege i haven samt spillet fodboldkamp.\nFredag var der 2. halvdel (2 klasser) af Libero vandkamp. Der blev gået til den. Der var også sat brætspilslokale op, hvor der blev spillet i små og store grupper samt masser af spil og leg i haven.\nEftermiddags-/Aften-/Weekendaktiviteter har budt på forskelligt. Sidste søndag var weekend-eleverne i Hundested og hygge med is. Der har desuden været styrketræning, film, billard, Skateboard, analog og digital gaming, basket, lydstudie med musik, bordfodbold, badminton, yoga mm. Der har også i denne uge været pool turnering – pokalen har skiftet ejer igen.\nDer er også hygget med kage, te og varm kakao. Studietid er der selvfølgelig også hver dag. Studietid er stadig vigtig i forberedelsen til eksamen, uanset om det er dansk eller matematik.\nUgebog – uge 22\nUgen, inden de mundtlige eksamener er i gang på fuld gas, går på hæld. Fra næste uge er der eksamener mandag til og med fredag. Ugen efter er det fra mandag til og med torsdag. Her er fredagen sat af til optagelsesprøve til gymnasiet for dem, der skal det.\nNNY har desuden lærere ude på censorater i samme tidsrum. Det er allerede sket torsdag og fredag i denne uge.\nDet er en anderledes tid og dermed er indholdet på dagene også anderledes. Der er både aktiviteter ude og inde samt afslutning af projekter i de forskellige team og klasser – og vigtigst af alt god tid til at lande sit materiale til eksamen samt at øve sig på det.\nDet begynder efterhånden også at gå op for de unge mennesker, at det er de sidste uger. Tankerne om fremtiden med og uden efterskolevennerne begynder at snige sig ind. Hjælp os med, at de unge holder fokus på eksamen og fællesskabet helt til sidste sekund. Der er andre og anderledes oplevelser og følelser i denne tid 😊\nMandag var der fokus på fagene og mundtlig eksamen:\nI matematik arbejder eleverne i deres eksamenspar eller -grupper. Der blev øvet som i en eksamenssituation i klasserne.\nI dansk fik eleverne fordybelsestid til deres research og analyser.\nMandag var Blandet bevægelse holdet i skoven og lege fangeleg.\nTirsdag er vores iværksætterdag. Her undervises der i entreprenørskab – socialt/kulturelt. Et nyt projekt – Community Heroes – er sat i gang. I denne uge har eleverne pichet deres idé og eleverne har selv kåret det bedste projekt. Det blev gruppen, der havde lavet Fun Facts, der vandt – rundt på skolen havde de skabt tankevirksomhed, snak, smil og spørgsmål til alle mulige facts.\nTorsdag havde NNY 2 lærere ude på censorat, så der var skruet et program sammen, hvor eleverne kunne fordybe sig i eksamen, få eksamenstræning samt se en dokumentarfilm. Fredag var der også en lærer ude på censorat. Her var programmet sat sammen med fordybelse, eksamenstræning, Foto/Kunst (se billeder i link), Black Out Poetry (se billeder i link) samt dokumentarfilm.\nI Business var eleverne på Hundested Havn for at få et oplæg om en af den mest udviklende havne de sidste 5-10 år. Havnefoged Søren Brink leverede et engageret oplæg samt viste rundt på havnen. Da eleverne var retur på skolen, fremviste de deres film om salgsteknikker med udgangspunkt i besøget fra Rolf Høegh. Der var også tid til deltagelse ved fernisering af Mediedesigns afgangsprojekter.\nI Mediedesign blev der holdt fernisering af elevernes flotte projekter (se billeder i link). Der er desuden lavet et katalog, der skal gøres digitalt.\nI Go Creative blev deres store flotte mosaikskilt med NNYs logo færdiggjort, overrakt og hængt op med det samme. Også her blev der deltaget i fernisering hos Mediedesign.\nI Tech var der kage og hygge på stranden, derefter rundvisning på Mediedesigns fernisering.\nEftermiddags-/Aften-/Weekendaktiviteter har budt på forskelligt. Sidste søndag var weekend-eleverne på Hundested Havn og hygge med pizza og sodavand. Her blev der igen mindet om, at solcreme er en vigtig ting. Der har desuden været styrketræning, film, billard, Skateboard, analog og digital gaming, basket, lydstudie med musik, bordfodbold, zumba, solnedgangsyoga mm. Der har i denne uge været pool turnering – pokalen har skiftet ejer igen.\nUgebog – uge 21\nSå blev det endelig tid til NNY Galla – Casino Royal. Torsdag blev NNY lavet om til Casino med restaurant, bar samt diskotek senere. Ungerne klædte sig fint på. Kjoler, jakker, hvide skjorter, slips eller butterfly. De var så flotte 😊\nDer var højt humør og gode nerver ved bordene. Nogen var dygtige og heldige, andre var uheldige. Til de uheldige var der lavet et aktivitetsrum, hvor man kunne danse sig til flere spillepenge. Som Karina (lærer) sagde: ”Det lyder forkert, men de har det sjovt”. Alle havde fået det samme udgangspunkt. Spillepengene blev også brugt til at købe drinks, popcorn og Slushice med. Der var lavet fin buffet med fingerfærdig mad, der blev taget med tandstikker.\nDa arrangementet var slut, gav alle den en skalle med oprydning, så skolen var klar til fredagen. Her fik eleverne lov at sove længe eller sidde længe ved morgenmaden. Fra kl. 9.45 har vi været tilbage i skemaet igen.\nFagene i denne uge:\nI matematik arbejder eleverne i deres eksamenspar eller -grupper. Der øves på forståelse, udregninger og forklaringer.\nI dansk er der vedvarende fokus på den kommende eksamen. De sidste 2 klasser har afleveret synopsis i denne uge. Nu skal der læses op for alle, inden det går løs for de første d. 8. juni.\nI engelsk har eleverne arbejdet med opgave omkring Superhero. Opgaven er at sætte et billede/illustration af ens Superhero ind sammen med en beskrivelse af evner og hvilken film/animation, den kommer fra.\nTirsdag er vores iværksætterdag. Her undervises der i entreprenørskab – socialt/kulturelt. Et nyt projekt – Community Heroes – er sat i gang. I denne uge har grupperne sat sidste hånd på projektet. I næste uge kåres bedste projekt.\nTorsdag arbejdes der med forløbet Verdensborger, der omhandler 5 entreprenørskabsprojekter i udlandet, der kan disruptes til danske forhold. I denne uge har eleverne pitchet deres projekt for andre elever samt lærere.\nI Business fortsatte eleverne i samme spor som sidste uge. Der blev bl.a. filmet de sidste videoer, der har udgangspunkt i besøget fra Rolf Høegh.\nI Mediedesign blev der skrevet afgangsprojekt ud til den store guldmedalje. Elevernes projekter skal op og hænge i udstilling rundt på skolen. Der var travlhed hos alle.\nI Go Creative skulle eleverne bl.a. gøre mosaik i stor størrelse færdigt.\nI Tech var der sidste del af Unity certificeringen inden eksamen samt spil og opsætning af Minecraftservere, som eleverne kunne være sammen på.\nI Debat var der debat om overvågning i det offentlige rum.\nI Robot programmerede eleverne robotter til Sumo-robotkamp. Eleverne kunne vælge at programmere Lego Mindstorm eller Fable robotter til kampene.\nI Fodbold var holdet på Hundested stadion for at spille. Endnu en gang friske ben, der blev brugt til cykeltur frem og tilbage samt en god times spil.\nI Brætspil var der igen gang i flere forskellige spil.\nSidst men ikke mindst er der Musik, hvor der blev øvet på sang og spil. Translokationen nærmer sig.\nEftermiddags-/Aften-/Weekendaktiviteter har budt på styrketræning, film, billard, Skateboard, skovstratego, analog og digital gaming, basket, lydstudie med musik, bordfodbold, yoga mm. Der har i denne uge været pool turnering, nu med ny indehaver af pokal den næste uges tid.\nEfter sidste uges korte uge, var der igen en fuld uge på NNY. Her er samlet indtryk fra ugen.\nI matematik arbejder eleverne i deres eksamenspar eller -grupper. Der løses opgaver mundtligt.\nI dansk har der været fokus på den kommende eksamen. To klasser har afleveret synopsis i denne uge. Nu skal der læses op, inden det går løs for de første d. 8. juni. De andre klasser har arbejdet med deres synopsis samt fået vejledning, inden de skal aflevere i næste uge.\nI engelsk har eleverne afsluttet filmforløbet med deres favorit indenfor animerede film. I denne uge er der startet et nyt forløb omkring Superhero. Hvordan ville du se ud som superhero? Hvad ville dit motto være? mv.\nTirsdag er vores iværksætterdag. Her undervises der i entreprenørskab – socialt/kulturelt. Et nyt projekt – Community Heroes – er sat i gang. I denne uge har grupperne lavet research i jagten på en ekstern partner. Der er lagt sidste hånd på projektet, der skal præsenteres tirsdag d. 1. juni.\nTorsdag arbejdes der med forløbet Verdensborger, der omhandler 5 entreprenørskabsprojekter i udlandet, der kan disruptes til danske forhold. I denne uge har der været fokus på den endelige Pitch, der skal leveres næste torsdag.\nI Business kom eleverne i gang med første del af “ Self Authoring Suite” af den canadiske Psykolog Jordan Peterson. Her skal eleverne reflekterer over deres adfærd og fremtid, herunder konsekvensen af manglede fokus.\nDer var også opfølgning på sidste uges besøg af supersælger Rolf Høegh. Eleverne har lavet videoer, hvor de skal formidle de bedste ”salgstrick” via rollespil. Det fortsætter i næste uge.\nEndelig så vi første del af klassikeren “Think and Grow Rich”.\nI Mediedesign var der deadline for elevernes afgangsprojekt. Der var travlhed hos alle. Der er lavet flotte og kreative projekter.\nI Go Creative arbejdede eleverne bl.a. med mosaikudtryk i stor størrelse.\nI Tech var der optakt til den endelige Unity certificering. Eksamen blev gennemgået. Der er rigtig mange elever, der ønsker at tage eksamen. Der blev desuden lyttet til ønsker fra eleverne i forhold til indhold de næste uger.\nI Debat spillede eleverne dilemma spil. Her var dilemmaet – overvågning i det offentlige rum. Næste torsdag afholdes selve debatten.\nI Robot programmerede eleverne Fable robotter, så de kunne styres fra computeren. Herefter kæmpede de forskellige robotter den store Robot War.\nI Fodbold var holdet på Hundested stadion for at spille. Der blev gået til den. Altid god intensitet.\nI Brætspil blev der spillet på kryds og tværs 🙂\nSidst men ikke mindst er der Musik, hvor Shanties – engelske sømandsviser – er på programmet.\nTorsdag var der ekstraordinært arrangeret ridetur for de elever, der havde lyst til det. Der var både for ikke øvede og øvede 😊\nEftermiddags-/Aften-/Weekendaktiviteter har budt på styrketræning, film, billard, Skateboard, analog og digital gaming, basket, lydstudie med musik, bordfodbold, yoga mm. Der har været bordtennis-, pool- og bordfodboldturnering i denne uge, hvor der nu er en vandrepokal i spil fra uge til uge. I denne uge har 2 af pokalerne skiftet ejer.\nDer er også hygget med kage, te og varm kakao. Studietid er der selvfølgelig også hver dag. Studietid bliver ekstra vigtig i den kommende tid, hvor der skal arbejdes med synopsis og forberedelse til eksamen.\nUgen blev en kort uge grundet Kr. Himmelfartsweekend.\nMandag var der fokus på den kommende eksamen i dansk og matematik samt forløb om Movies i engelsk.\nTirsdag var der besøg af Ungdommens Røde Kors (URK) på NNY. De unge mennesker fra URK kommer med gennemarbejdede og målrettede forløb for unge mennesker i skolealderen. Samarbejdet mellem URK og NNY har nu stået på i 2 år og det er altid en fornøjelse at mærke engagementet fra de frivillige, der kommer på NNY.\nURK modtager dagligt opkald fra unge mennesker, der har spørgsmål til livet som helhed samt egne udfordringer. Det sættes sammen i undervisningsforløb, der kan forebygge eller afhjælpe eventuelle udfordringer.\nOnsdag var der kompetencer. Her havde Business besøg af Rolf Høegh – supersælger og resultatskaber – der holdt et interessant oplæg samt øvede forskellige salgsscenarier med eleverne. Eleverne havde så mange spørgsmål, at Rolf måtte blive 45 min. længere end aftalt 🙂 Tech forbereder sig på Unity certificering. Go Creative designede smykker og lavede origami. Mediedesign lægger sidste hånd på deres afgangsprojekt.\nDe første 2 dage på ugen stod i eksamens tegn. Om formiddagen var der forberedelse til eksamen, bevægelse i den friske luft med regn ind i mellem. Mandag var der også træk af fordybelsesområde til mundtlig eksamen i dansk. Over middag var der skriftlig dansk mandag og skriftlig matematik tirsdag.\nDa vi ramte onsdag, var der egentid om eftermiddagen, der for nogen blev brugt på cykelture eller gåture til Hundested. Nogen ville på café, andre skulle handle lidt ind.\nI matematik arbejdede eleverne fredag med forberedelse til den mundtlige eksamen bl.a. ved at gennemgå fagbegreber. Desuden blev opgaverne fra den skriftlige eksamen gennemgået.\nI dansk har eleverne arbejdet med forberedelse til den mundtlige eksamen. Eleverne trak område mandag. Fredag skulle de have en idé til deres prøveoplæg klar. Der blev snakket inspiration til synopsis. De første klasser skal op i uge 23. Synopsis skal være udarbejdet, godkendt og afleveret senest d. 20. maj kl. 21.\nI engelsk arbejdede eleverne videre med filmforløbet. 2 klasser arbejdede med one liners fra film, de 2 andre klasser arbejdede bl.a. med gyserfilm.\nTirsdag er vores iværksætterdag. Her undervises der i entreprenørskab – socialt/kulturelt. Et nyt projekt – Community Heroes – er sat i gang. Dagen startede med at tjekke ind på The Journey, som er det redskab, elever og undervisere bruger til at nå målene frem mod d. 1. juni. I denne uge udgået til fordel for eksamen.\nTorsdag arbejdes der med forløbet Verdensborger, der omhandler 5 entreprenørskabsprojekter i udlandet, der kan disruptes til danske forhold. I sidste uge blev der skrevet en fondansøgning, i denne uge var der fokus på at lægge budget for projektet.\nI Business skulle iværksætterprojektet Escape Room præsenteres for grupper af elever fra de andre kompetencer. Der blev uddelt stor ros til værterne. Der ligger en uhyggelig trailer i billede-linket. Opgaven er inspireret af virksomheden locked.dk – et dansk Startup. Efter frokost var der besøg af Anders Wejrup, tidl. adm. direktør for Nordisk Fjer. Et meget interessant indblik i Danmarks største erhvervsskandale.\nI Mediedesign arbejder eleverne med deres afgangsprojekt samtidig med fortsat inspiration, lige nu giver Anja tips og tricks i Adobe Illustrator. Der blev bl.a. kreeret og udskrevet bogomslag.\nI Go Creative gjorde eleverne deres mosaikudtryk færdige. Kreationerne blev fuget. Nu kommer kreationerne med hjem. Der blev også designet smykker og foldet papir.\nI Tech arbejdede eleverne igen med C# programmering via Microsoft Visual Studio. Det er eleverne rigtig glade for. Unity certificering fortsætter. Der skal afsluttes med en prøve i uge 22.\nValgfag torsdag var der igen gang i. I debat blev der spillet ”Debatable” – et spil, hvor man 2 og 2 debatterer mere eller mindre alvorlige emner som dødsstraf, ”kvindejobs”, betaling for høje karakterer, afhængighed af sociale medier. Der var rigtig god energi.\nI Robot programmerede eleverne Fable robotter, så de kunne styres fra computeren. Der blev talt om Robot Wars. Hvordan kan det gøres, uden at robotterne bliver smadret.\nI fodbold var holdet taget på Hundested stadion. Der blev spillet kamp med høj intensitet. Der var blå mærker og ”brok” over dommeren 😊\nI brætspil blev der spillet på kryds og tværs. Bulletinerne er, at læreren vinder meget – for meget i flg. eleverne.\nSidst men ikke mindst er der musik, hvor der i øjeblikket øves på Shanties – engelske sømandsviser.\nEftermiddags-/Aften-/Weekendaktiviteter har budt på styrketræning, film, billard, Skateboard, computergaming, podcast, lydstudie med musik, bordfodbold, yoga mm. Der har været bordtennis- og bordfodboldturnering i denne uge, hvor der nu er en vandrepokal i spil fra uge til uge. Frem mod uge 19 indehaves pokalerne af samme elev.\nTorsdag aften var NNY eleverne inviteret til foredrag i Torup med forfatter Sarah Engell. Desværre måtte alle ikke deltage grundet restriktioner. Men de der kom afsted, havde positive reaktioner på oplevelsen, da de returnerede til skolen.\nDer er også hygget med kage, te og varm kakao. Studietid er der selvfølgelig også hver dag. Studietid bliver ekstra vigtig i den kommende tid, hvor der skal arbejdes med synopsis.\nSidste weekend var der bl.a. tur til Hundested med minigolf og høvdingeboldkonkurrence.\nUgebog uge 17\nSå nærmer eksamen sig. Det starter med skriftlige eksamen i dansk og matematik mandag og tirsdag eftermiddag. Det er landsdækkende. På NNY trækkes der mandag formiddag fordybelsesområde til den mundtlige dansk eksamen. Derudover bruger vi formiddagen på forberedelse til eksamen samt bevægelse.\nI denne uge fik eleverne mulighed for igen at bevæge sig ud i lokalområdet. Hvis man vil afsted, må man maks. være 5 i én gruppe samt cykle eller gå til Hundested eller købmanden. Ved indkøb går man ind i butikker én ad gangen. Vi opfordrer stadig eleverne til at vise hensyn, ikke mindst for deres egen skyld.\nI matematik arbejdede eleverne mandag med forberedelse til den skriftlige eksamen. Det tekniske på computeren er testet. Der er arbejdet med proces, links og fagbegreber.\nI dansk har eleverne arbejdet med forberedelse til den skriftlige eksamen. Bl.a. hvad man må og ikke må. Man må i dansk have tilgang til internettet, men må under ingen omstændigheder kommunikerer med nogen uden for skolen. Det er bortvisningsgrund, hvis der fx kommer et popup fra Messenger med en igangværende chat.\nI engelsk har eleverne arbejdet videre med filmforløbet. Der er set film med efterfølgende analyse af genre, effekter, historier mv.\nTirsdag er vores iværksætterdag. Her undervises der i entreprenørskab – socialt/kulturelt. Et nyt projekt – Community Heroes – er sat i gang. Dagen startede med at tjekke ind på The Journey, som er det redskab, elever og undervisere bruger til at nå målene frem mod d. 1. juni. Denne tirsdag fik de sidste grupper, der havde svært ved at komme i gang med en idé, inspiration fra andre grupper. Der var besøg hos hinanden med en inspirerende pitch. Det gav en god energi og fik de sidste grupper på sporet.\nVi ser dette som et projekt, eleverne kan tage med ind i deres ansøgninger, når de skal på arbejdsmarkedet. Eleverne vil få et certifikat for forløbet.\nTorsdag skulle grupperne i forløbet Verdensborger, der omhandler 5 entreprenørskabsprojekter i udlandet, der kan disruptes til danske forhold, idéskabe. Derefter var der en danskopgave i modtagerrettet kommunikation. Der skal de næste torsdage skrives en fondansøgning, udarbejdes et budget samt pitches til sidst.\nI Business skulle der lægges sidste hånd på iværksætter projektet Escape Room, inden eventen løber af stablen næste onsdag. Der er virkelig blevet tænkt kreativt og “uhyggeligt”. Opgaven er inspireret af virksomheden locked.dk – et dansk startup.\nI Mediedesign arbejder eleverne med deres afgangsprojekt samtidig med fortsat inspiration, lige nu giver Anja tips og tricks i Adobe Illustrator.\nI Go Creative gjorde eleverne deres mosaikudtryk færdige. I næste uge skal kreationerne fuges. Der blev desuden tegnet og malet.\nI Tech arbejdede eleverne også i denne uge med C# programmering samt Unity certificering. Der var også Masterclass i Unity om eftermiddagen.\nEftermiddags-/Aften-/Weekendaktiviteter har budt på styrketræning, film, billard, Skateboard, computergaming, podcast, lydstudie med musik, bordfodbold, yoga mm. Der har været gang i Makerspace over flere dage. Der er lavet flere malerier hen over ugen. Der har været pool og bordtennisturnering i denne uge, hvor der nu er en vandrepokal i spil fra uge til uge. Der er en vandrepokal mere, der skal spilles om. Det er i bordfodbold. Der er mange kandidater til at tage pokalen 😊\nDer er også sat et ekstra valghold på skemaet. Hver mandag eftermiddag er der Blandet bevægelse. Her er der fokus på gamle lege, vandreture eller anden form for bevægelse.\nDer er også hygget med kage, te og varm kakao. Studietid er der selvfølgelig også hver dag.\nSidste weekend var der Star Wars maraton, bordfodboldmesterskab, istandsættelse af studie, lækker morgenmad og stormesterkamp.\nForåret vil ikke helt bide sig fast, men mon ikke den kommende maj måned får sendt de rigtige signaler 😊\nI denne uge blev vi ramt af helt almindelige forkølelsessymptomer, der sendte elever hjem og vende. De er allerede på højkant igen og tilbage på skolen, testet og negativ.\nDer kommer mange meldinger omkring genåbning af samfundet. Det gælder også for efterskoler. Noget af det, der besluttes for samfundet generelt, kan bruges hos os, men samtidig er der beslutninger, der kun er truffet for efterskoler. Lige nu er vi stillet d. 6. maj i udsigt for lempelser eller fortsættelse af restriktioner, fx i forhold til om ministeriet tillader, at skoler må tage på studietur. Vi venter i spænding og krydser alt, vi har 😊\nI matematik arbejdede eleverne med forberedelse til den skriftlige og mundtlige eksamen. Der har været gennemgang af Wordmat, løst opgaver og forklaret dem til en makker.\nI dansk har eleverne arbejdet med analyse af hiphop og rap. Der har været gennemgang af særlige fokuspunkter i analysen. Der er også blevet gennemgået eksamen med eleverne.\nI engelsk har eleverne arbejdet med film. Kategorier af film, effekter, historier mv. skulle researches.\nTirsdag er vores iværksætterdag. Her undervises der i entreprenørskab – socialt/kulturelt. Et nyt projekt – Community Heroes – er sat i gang. Dagen startede med at tjekke ind på The Journey, som er det redskab, elever og undervisere bruger til at nå målene frem mod d. 1. juni. Der var denne tirsdag fokus på teambuilding og dynamik i grupperne. Der var forskellige øvelser i haven, der gav smil og grin hos eleverne. Derefter arbejdede eleverne i grupperne med deres idéer. Der er mange gode idéer under udvikling – nu skal der researches, så de kan komme til at leve.\nTorsdag blev eleverne præsenteret for et nyt forløb over de næste 5 torsdage. Forløbet omhandler 5 entreprenørskabsprojekter i udlandet, der kan disruptes til danske forhold. Der skal de næste torsdage skrives en fondansøgning, udarbejdes et budget samt pitches til sidst.\nTorsdag efter frokost var der valgfag – Robot, Samfund og debat, Brætspil, Fodbold, Musik.\nKontaktlærerne har haft deres normale tirsdag med eleverne. Denne tirsdag var der blandt andet 5-kamp i en gruppe, dilemma-brevkasse i en anden gruppe samt en gruppe, der lavede en øvelse, hvor familie og venner skulle skrive 5 positive ting til eleverne. Der blev også plads til en dejlig fællessang.\nI Business arbejder eleverne i grupper med udvikling af deres egen udgave af et Escaperoom. Opgaven er inspireret af virksomheden locked.dk – et dansk startup.\nI Mediedesign arbejder eleverne med deres afgangsprojekt samtidig med fortsat inspiration og opgaver.\nI Go Creative arbejdede eleverne med mosaik. Der blev støbt beton for 14 dage siden. På disse blev der designet mosaikudtryk. Desuden var der et par elever, der fik designet deres sko færdig.\nI Tech arbejdede eleverne med C# programmering samt Unity certificering.\nEftermiddags-/Aften-/Weekendaktiviteter har budt på styrketræning, brætspil, kortspil, bordtennis, basket, Dungeons ’n Dragons, billard, airhockey, Skateboard, computergaming, frisbee, fodbold og rundbold i haven, perleplader, strik, podcast, lydstudie med musik, bordfodbold.\nOnsdag blev der igen arbejdet med 3D print via vores nye Resin printer. Virkelig flotte produkter, der skabes.\nDer er også hygget med kage, te samt varm kakao. Og så er der selvfølgelig studietid hver dag.\nSidste weekend var der udfordring til eleverne. Tavshedslørdag og forårsbadning. De elever og voksne, der tog udfordringen skulle bruge andre kommunikationsmidler end snak. Det lykkes fint, men var ikke nemt 😊 Der var 12, der tog det kolde gys i Kattegat.\nNu tegner det til, at det lysner, både med forårsvejret samt genåbning af samfundet. Husk solcreme. Vi skal dog huske, at den gradvise genåbning ikke betyder, at pandemien er væk. Vi skal stadig tage hensyn, når vi bevæger os ud af huset.\nI denne uge har der været afslutning på IBM-projektet. Eleverne har siden sidst i januar arbejdet med et projekt, som kunne blive en virksomhed. Der er holdt Design Thinking workshop samt Pitch Perfect oplæg af IBM-folk. Der har været mentorsamtaler med IBM-folk cirka halvvejs i projektet. I onsdags var det så tid til at Pitche projektet for 3 ”dommere”.\nDer blev præsenteret projekter med tøjprint, snackpack, online markedsplads, moduler til styring af varme og ventilation mm.\nMasser af gode idéer, der blev bedømt og rost. Der blev kåret et bedste projekt, bedste business-del, bedste medie-del, bedste tech-del. Projektet med modulet til styring af varme/ventilation blev kåret til bedste projekt. Det var godt sat sammen med gode vinkler i alle 3 kompetencer. Det havde fokus på klima og bæredygtighed, at minimere spild af varme, samt skabe et sundt indeklima. Projektet blev belønnet med goodiebag fra IBM samt et gavekort for gruppen til 2 timers bowling. Kåringen af kategorierne kastede et gavekort til Danmarks bedste ishus – Vaffelhjørnet – af sig.\nI matematik arbejdede eleverne videre med økonomi i Excel ark. Eleverne har desuden skulle finde en makker til deres mundtlige eksamen.\nI dansk har eleverne arbejdet med levende reklamer. Eleverne har optaget deres reklamefilm og afleveret den i dag. Spørg endelig ind til at se den. Nederst i brevet er et eksempel. Vedhæftet lidt flere.\nI engelsk har eleverne bla. arbejdet med Disrespect. Hvem har opført sig disrespektfuld overfor dem. Fortalt i en kort tekst. Der er også blevet arbejdet med rim i Rap musik. I dag fredag har der været test. Eleverne skal ikke til engelsk eksamen, men grundlaget for karakterer skal være i orden.\nTirsdag er vores iværksætterdag. Her undervises der i entreprenørskab – socialt/kulturelt. Et nyt projekt – Community Heroes – er sat i gang. Eleverne har arbejdet med idégenerering samt gruppedannelse i denne uge.\nTorsdag blev en bevægelses-/fagdag som i sidste uge. Der blev byttet rundt i forhold til sidste uge. 2 klasser havde dansk, mens 2 andre klasser gik en tur på ca. 12 km.\nEfter frokost var der valgfag – Robot, Samfund og debat, Brætspil, Fodbold, Musik.\nKontaktlærerne har haft deres normale tirsdag med eleverne. I tidsrummet tirsdag eftermiddag var NNY tilmeldt den landsdækkende affaldsindsamling. Kontaktgrupperne var fordelt ud på forskellige områder i lokalområdet.\nI Business – forberedelse og IBM Pitch.\nI Mediedesign – forberedelse og IBM Pitch.\nI Go Creative – forberedelse og IBM Pitch.\nI Tech – forberedelse og IBM Pitch.\nEftermiddags-/Aften-/Weekendaktiviteter har budt på styrketræning, brætspil, kortspil, bordtennis, Dungeons ’n Dragons, billard, airhockey, computergaming, frisbee, fodbold i haven, rundbold, perleplader, strik, podcast, lydstudie med musik, bordfodbold.\nTorsdag blev der arbejdet med 3D print via en Resin printer. Det er et alternativ til den kendte filamentprinter.\nDer er selvfølgelig også hygget med kage, te samt varm kakao.\nFra næste uge sætter vi NNY Cup i gang i hockey, bordtennis og pool. Der vil være en vandrepokal fra uge til uge. Den spiller/det team, der har vundet flest gange ved skoleårets afslutning, får pokalen med hjem.\nDejligt at have ungerne tilbage efter Påske. Vi håber, I nød Påsken og tiden sammen med familien 😊\nI denne uge har det været mere almindeligt skema. Mange ting er på vej tilbage til normal. Vi har undervisning i dansk, matematik og engelsk på fuldt drøn. Valgfag er startet i denne uge. Der er køkkenhold, bordformænd/-kvinder, værelsestjek og -rengøring samt ikke mindst OFF. Som I måske husker, var det Opfølgende Fælles Forståelse.\nI matematik arbejdede eleverne med økonomi i Excel ark.\nI dansk har eleverne arbejdet med levende reklamer. Eleverne har lavet deres egne reklamefilm. Der er blevet set reklamefilm, som derefter er blevet analyseret via AIDA-modellen. Der er desuden fortalt om Minerva-modellen samt appelformer.\nI engelsk har eleverne arbejdet med Respect. Hvem respekterer eleverne og hvorfor. Hvad har personen opnået eller gjort for at fortjene respekten? Fortalt i en kort tekst.\nTirsdag er vores iværksætterdag. Her undervises der i entreprenørskab – socialt/kulturelt. Et nyt projekt – Community Heroes – er sat i gang. Projektet facilitereres af underviserne, men formes af eleverne. I teamet tirsdag er der kommet tilgang af Sorina, der er uddannet i Social Entrepreneurship på RUC. Sorina kommer oprindelig fra Rumænien, men er nu bosat i Danmark.\nTorsdag blev en bevægelses-/fagdag. 2 klasser havde dansk, mens 2 andre klasser gik en tur på ca. 12 km. Efter frokost var der opstart af nye valgfag – Robot, Samfund og debat, Brætspil, Fodbold, Musik.\nKontaktlærerne har haft deres normale tirsdag med eleverne. I tidsrummet tirsdag eftermiddag var der bla. en teambuildingøvelse (se billeder) samt tjek af værelsesrengøring.\nI Business forberedte eleverne sig på besøg fra Mathilde Mackowski, stifter af og direktør for sinful.dk. En af Danmarks bedst sælgende webshops.\nI Mediedesign arbejdede eleverne med deres afgangsprojekt.\nI Go Creative designede eleverne deres sko færdige. Efter frokost var der gæstelærer, Heidi. Eleverne arbejdede med beton, som skal dekoreres med mosaik om 14 dage.\nI Tech arbejdede eleverne med Unity certificering samt med P-tech og modul nr. 3, lesson 5 AI Foundations. Efter frokost var der oplæg af Bogdana Botez fra Microsoft om AI og Machine Learning.\nEftermiddags-/Aften-/Weekendaktiviteter har budt på styrketræning, brætspil, kortspil, bordtennis, Dungeons ’n Dragons, billard, airhockey, computergaming, Spikeball, fodbold i haven, perleplader, strik, podcast, lydstudie med musik, bordfodbold samt popcorn. Der er selvfølgelig også hygget med kage, te samt varm kakao.\nUgebog – uge 12-13\nSå blev det pludselig Påske. 2½ uge er sprøjtet er afsted. Eleverne har været fantastiske at have tilbage på skolen. Masser af smil, grin og fede oplevelser. Vi har forsøgt at give eleverne en start fyldt med fællesskab, blandet med undervisning.\nI næste uge er vi tilbage i mere vante dage. Vi skal for alvor til at gøre klar til sidste ryk mod eksamen og den afsluttende UPV (Parathedsvurdering). Det ser vi frem til 😊\nI denne uge kom forårsvejret, det er bestemt også en ting, vi ser frem til – forår, godt vejr og højere temperaturer. Det var der en lille forsmag på tirsdag, hvor eleverne lå på tæpper i haven, spillede volleyball og hørte musik 😊 Husk solcreme efter Påskeferien.\nTorsdag d. 25. marts kl. 19-21 blev aftenen, hvor I kunne opleve jeres dejlige unger lave Live Performance ud fra deres arbejde med Årtierne. Forarbejdet er lavet i tiden med nedlukning. Vi håber, I nød det. Det gjorde NNY’s voksne og eleverne i hvert fald. Det var en lærerig, sjov og anderledes proces, der fyldte rigtig meget i uge 11 og 12. Udover de fantastiske præstationer som fortællere, skuespillere, statister, idémagere, musikere og kamerahold har kontaktlærerne været mentorer, kickstartere og hjulpet med at holde fokus – en fælles præstation, der blev udført så flot.\nI fagene har der ind i mellem Performance været plads til matematik og dansk.\nI matematik arbejdede eleverne med økonomi. Her skulle eleverne tage stilling til deres egen økonomi fremadrettet. Der var også plads til en lille test.\nI dansk har eleverne set filmen Nordvest (Pensum) samt lavet en reklameanalyse.\nKontaktlærerne har haft tiden mandag og tirsdag i ”Påskeugen”. Her har der været lavet NNY rekorder, spillet volleyball, lavet Påskerengøring samt uddelt præmier for konkurrencer i nedlukningen og fra mandagens rekorder. Kontaktgrupperne var på tur forskellige steder i det gode vejr tirsdag.\nI Business blev der taget det første skridt imod et hemmeligt projekt, som skal præsenteres lidt senere på året. Mere info følger:) Efter pausen gik vi i IBM-mode, hvor grupperne fik timet og filmet deres pitch, hvilket var en super god øvelse for mange.\nI Mediedesign arbejdede eleverne med deres afgangsprojekt. Efter pausen var der tid i IBM-grupperne.\nI Go Creative designede eleverne sko. Deres design skal bedømmes af de voksne på NNY. Designet, med flest stemmer, bliver til virkelighed. Efter pausen var der tid i IBM-grupperne.\nI Tech arbejdede eleverne med P-tech og modul nr. 3 AI Foundations – at bygge en Machine Learning app i MIT app inventor.\nEftermiddags-/Aften-/Weekendaktiviteter har budt på styrketræning, brætspil, kortspil, bordtennis, Dungeons ’n Dragons, billard, airhockey, Spikeball og bordfodbold samt MASSER af popcorn. Der er selvfølgelig også hygget med kage, te samt varm kakao.\nJUBIIIII – så er der liv igen 😊 Hvor er det fedt at mærke, høre og snakke med eleverne – og medarbejderne – igen. Det har været savnet.\nVi har oplevet en flok elever, der er glade for at starte på efterskole igen. Tilmed med et fælles projekt – Entreprenørskab gennem årtierne – som der er arbejdet med virtuelt gennem nødundervisningen!\nDer har været så god energi og dejligt højt humør gennem ugen. Der bliver tænkt og udtænkt planer, samarbejdet, øvet, indkøbt kostumer mv. Efterhånden kan eleverne se, at den store performancedag venter forude 😊\nTorsdag d. 25. marts kl. 19-21 er aftenen, hvor I skal være klar. Eleverne laver en officiel invitation, der vil blive sendt til jer i næste uge. Eventet bliver sendt Live via NNYs Youtube kanal. Vi sender link til jer via VIGGO.\nEllers har tiden i den første uge været brugt på, at vi alle skal lande i det kendte, der alligevel føles lidt ukendt. Grundet restriktionerne for genåbning af efterskolerne, har vi måtte kigge på vores inddeling af værelser og grupper. Dvs. at nogle er blevet en del af en anden gruppe eller værelse. Det skal have lov at lande og uanset hvordan det føles i nuet, så er vi sammen om det og løfter i fællesskabet.\nVi er klar til at lytte og støtte, hvis der skulle være udfordringer i ”det nye”.\nUdover fællesprojektet havde elevrådet med hjælp arrangeret en velkommen tilbage-fest. Den blev holdt i går torsdag med stor succes. Masser af musik og dans, fællesskab, konkurrencer, alkoholfri drinks og god mad. Skolen var indrettet, så vi alle kunne spise og feste med fornuftig afstand. Det blev en indholdsrig dag, der sluttede omkring kl. 23.\nVi fortsatte i dag fredag, hvor eleverne fik lov at sove længe. Kl. 9.30 var der brunch for alle – igen med god afstand.\nEfter oprydning blev der arbejdet videre med Entreprenørskab gennem årtierne.\nEleverne har helt sikkert også glædet sig til at komme tilbage til deres kompetencer. De var der selvfølgelig onsdag, som de plejer.\nI Business blev der bl.a. udarbejdet kalkulationer og kvartalsvise likviditetsbudgetter. Arbejdet videre med nulpunktsomsætning samt\nvurderet lønsomheden af en øget reklameindsats.\nI Mediedesign arbejdede eleverne med et kommende afgangsprojekt. Udgangspunktet er What (formål og projekt) – How (hvilke midler/hvordan nås målet) – Why (motivation for at nå mål).\nI Go Creative lavede eleverne deres udstilling ”Skab smil og glæde” færdig. Produkterne blev udstillet til glæde for alle på NNY.\nI Tech arbejdede eleverne med Unity og IBM certificering. Certifikatet fra IBMs P-tech platform omhandlede “IBM Blockchain Essentials V2” og “Learn How to Claim Your Digital Badges”.\nEftermiddags-/Aftenaktiviteter har budt på styrketræning, brætspil, kortspil, bordtennis og bordfodbold. Der er også hygget med kage og te. Der er blevet spillet rundbold og selvfølgelig stod torsdagen i festforberedelse og fest.\nOg så er der testene – tirsdag og fredag blev alle elever og medarbejdere, der var på arbejde testet. Det forløb super godt. Alle test var negative. Medarbejdere, der ikke var på arbejde i tidsrummet for test, møder med en negativ test, der er højest 72 timer gammel.\nMålet er nået – d. 15. marts er dagen, hvor vi endelig skal se ”vores” unger tilbage på NNY. Det bliver så godt. Og hvor var det godt, at denne uge blev en fællesskabsuge med glædelige gensyn, både mellem voksne og elever, men bestemt også eleverne i mellem 😊\nI ugen har kontaktgrupperne samlet op og arbejdet videre med projektet Det fælles tredje. Der arbejdes med en performance.\nDer har desuden været ture i små grupper af max. 4 elever og en voksen. Der er mødtes rundt omkring for at snakke, drikke kakao, spise lækkert samt gåture. Det blev endda til kulturelt i nogen af grupperne.\nUgen startede dog med quizbattle og madlavning online. En festlig 3-retters middag blev kokkereret mandag fra middag til aften. Eleverne var virkelig gode. Og Lene får stor ros for menu og ikke mindst styring af ”skolekøkkenet”. Vi håber, I nød middagen 😊\nI Business var ugens iværksætter-gæst Andreas, som startede sin entreprenørvirksomhed for 20 år siden i en alder af blot 18 år. I dag har han 10 ansatte og millionomsætning. Andreas gav et spændende indblik i byggebranchen samt gode råd til de unge mennesker.\nPrisoptimering i Excel var også på programmet. Her udarbejdes forskellige skabeloner til vurderinger af diverse afsætningsstrategier.\nEfter frokost var der IBM-eksperter på besøg. Eksperterne lyttede til idé og pitch samt gav feedback til hver gruppe, så elevernes pitch står skarpt, når der er Løvens hule d. 14. april for eksperterne.\nI Mediedesign arbejdede eleverne videre med deres branding ind i IBM-projektet. Det skulle stå skarpt, når IBM-eksperterne kom på besøg.\nI Go Creative arbejdede eleverne videre med deres ”Skab glæde og smil” projekt, der skal udstilles på NNY, når vi er retur. Eleverne har lavet en proces, så de kan lave de sidste detaljer, når de er på NNY. Efter frokost var der IBM-eksperter på besøg.\nI Tech arbejdede eleverne med forskellige kodesprog gennem code.org samt med Unity certificering. Efter frokost var der IBM-eksperter på besøg.\nAftenaktiviteter var der også i denne uge. Det er ren hygge og sjov, både med snak og ”lege” 😊 Mandag var der elever til hyggesnak. Onsdag var der Scribble leg og snak om den kommende tilbagevenden til NNY. Torsdag blev der spillet LoL 😊\nI ugen har kontaktgrupperne samlet op og arbejdet videre med projektet Det fælles tredje. I den kommende uge skal der arbejdes med en performance.\nDer har også været virtuelle studieture til Cuba, Australien og USA i en af grupperne. Der er blevet bagt kage i en anden gruppe. Blind date med samtalekort samt Mindfulness har også været på programmet.\nI denne uge har der udover onlinemøder, -undervisning og -sang også været morgenhjernegymnastik med Ordet på sporet. Konkurrencen i uge 8 mellem kontaktgrupperne via Map My Run endte med, at der blev gået, løbet, cyklet og skateboard’et (vist nok også redet) 2024 km af elever og voksne på NNY 😊 Der er sat en ny konkurrence i gang blandt kontaktgrupperne. Hvilken gruppe kan lave flest gode gerninger på en uge?\nI matematik er der startet på nyt forløb – Økonomi. Der har været arbejdet med opgaver med overskrifterne Viden om penge og Styr på dine penge. Der har været læsning af materiale samt løsning af opgaver i grupper.\nI engelsk fortsætter eleverne med temaet Around the World. Eleverne har været en tur omkring Sydafrika i denne uge. Her er der lavet research og løst opgaver af forskellig art omkring landet.\nI dansk har eleverne arbejdet med digte samt at skrive kunsteventyr om til moderne tekster. Eleverne har fået læst digt op, samt arbejdet med spørgsmål i grupper. Opgaver har der også været i forhold til at lytte og analysere moderne eventyr samt skrive eget.\nTorsdag var der webinar for alle elever. Webinaret omhandlede taleskrivning. Martin Fehr Therkildsen var vært. Han har tidligere fungeret som taleskriver for folketingsmedlemmer.\nI Business var der besøg af iværksætteren Jakob Ilskov, der i en alder af 34 år har startet 5 virksomheder samt oplevet en konkurs. Han har desuden købt rallyløbet Paris-Dakar. Jakob fortalte bl.a, hvor stor en udfordring det er at bespise 250 deltagere hen over 14 dage, 12 forskellige steder i Sahara ørkenen!\nDerudover var der Excel på programmet. Nulpunktomsætning, totalmetoden og enhedsmetoden blev gennemgået. Til sidst blev den kommende pitch for IBM-mentorer på onsdag finpudset.\nI Mediedesign var eleverne også en del af iværksætteroplægget om formiddagen. Derefter arbejdede eleverne med branding samt i IBM-grupper.\nI Go Creative var eleverne også en del af iværksætteroplægget om formiddagen. Derefter arbejdede eleverne videre med deres ”Skab glæde og smil” projekt, der skal udstilles på NNY, når vi er retur. Eleverne skal lave en proces, så de kan lave de sidste detaljer, når de er på NNY. Her var der også tid i IBM-grupperne.\nI Tech var eleverne også en del af iværksætteroplægget om formiddagen. Derefter arbejdede eleverne med Unity samt i IBM-grupperne.\nAftenaktiviteter holder vi fast i, det er også vigtigt, at eleverne melder ind i fællesskabet her. Det er ren hygge og sjov, både med snak og ”lege” 😊 Mandag var der Scribble leg. Onsdag var der mere Scribble leg. Torsdag blev der ”kørt racerløb”, hvor man via Google Street view skulle komme hurtigst til Rundetårn fra en tilfældig adresse i Kbh. Der blev også lavet My Little Pony quiz med en elevs lillesøster 😊\nEfter en vinterferie, som vi håber, I kunne nyde på den ene eller anden måde, er vi i gang igen. Vi håbede uge 8 blev ugen, hvor Statsministeren ville gå på pressemøde med en positiv udmelding om efterskoler og elever, der kunne komme tilbage. Desværre var det kun få skoler og elever, der blev nævnt i en delvis åbning af samfundet. Nyt mål er sat, mandag d. 15. marts. Vi ved godt, at der blev nævnt 6. april, men lige nu er målet d. 15. marts.\nI ugen har kontaktgrupperne samlet op og arbejdet videre med projektet Det fælles tredje. Bl.a med en Blooket quiz om 90’erne. Der har også været en virtuel studietur til Italien i en af grupperne. Walk and Talk ture har der været i flere grupper.\nI denne uge har der udover onlinemøder, -undervisning og -sang også været morgenhjernegymnastik med løsning af gåder på engelsk. Der blev også sat en konkurrence i gang via Map My Run. Kontaktgrupperne skal indtil søndag konkurrere om flest cyklede eller gået kilometer.\nI matematik er der startet på nyt forløb – Eksponentiel vækst via regneark og geogebra. Desuden opgave omkring matematik i sport samt en færdighedsregning.\nI engelsk arbejder eleverne videre med temaet Around the World. Eleverne har lavet sammenligning med deres hjem og hjem i Australien, samt defineret hvad hjem er. Der er lavet opgaver omkring, hvordan man forestiller sig turister ville se det område, eleverne bor i. Og der er lyttet til forskelligt australsk musik.\nI dansk har eleverne arbejdet med kunsten i romantikken. Eleverne fik bl.a til opgave at skabe ”malerier” inspireret af national-, natur-, og Bidermeier-romantik vha. deres mobiler. Der er blevet fortolket malerier samt givet bud på eget maleri, bl.a gennem app’en BeCasso og vidensdeling. Se billeder længere nede i brevet.\nI Business var der besøg af en tidligere NNY-elev, der i dag er selvstændig erhvervsdrivende. Det var superinspirerende for eleverne at høre fra én, der har været i deres sted for blot få år siden. Der blev også taget hul på regnskab (debet og kredit) samt Minerva-modellen, som et led i marketing segmentering til IBM-projektet.\nI Mediedesign arbejdede eleverne videre med brand og branding. Eleverne skulle lave en opgave, der kunne relatere til IBM projektet. Udgangspunktet var sidste uges undervisning omhandlende bl.a Keller’s brand equity model. Der var individuel sparring til opgaven gennem dagen.\nI Go Creative skulle eleverne arbejde med deres egen bedste kreative kompetence for at skabe smil og glæde rundt på gangene, når eleverne returnerer på NNY. Der kommer til at være collage med naturen, re-design af tøj i glade farver, tegning/doodle i mange farver mv. Det glæder vi os til kommer på væggene rundt på skolen.\nI Tech var der oplæg om Blockchain samt gennemført modul herom på P-Tech platformen. Der var også tid til snak om krytovaluta (bl.a Bitcoin) samt Unity certificering.\nAftenaktiviteter holder vi fast i, det er også vigtigt, at eleverne melder ind i fællesskabet her. Det er ren hygge og sjov, både med snak og ”lege” 😊 Mandag var der bl.a fortælling fra Aske omkring hans vinterferie, hvor han fik taget billeder med Obama via app’en Photofunia. Der blev også spillet Tegn og Gæt. Onsdag blev der spillet online rollespil. Her skulle deltagerne ”overleve” efter et flystyrt. Torsdag blev der smalltalket i en halv times tid, derefter spillet Cards against Humanities.\nTorsdag var kontaktlærerne samt skolemor Lise på besøg hos eleverne. Der var stor gensynsglæde, smil og “hvad laver du helt herude?” fra eleverne 🙂 Der var medbragt en lille efterskole Goodiebag, eleverne kan hygge sig med i viniterferien.\nI denne uge har kontaktgrupperne arbejdet videre med projektet Det fælles tredje. Eleverne fremlagde deres research af det kommende indhold. Bl.a fra 50’erne og 60’erne var der fremlæggelser om The Beatles, NASA og Andy Warhol. Fra 70’erne var det kvindefrigørelsen, Muhammed Ali samt teknik og gadgets, der fyldte. I 90’erne blev der lavet Kahoot og fremlagt præsentationer i små grupper.\nI denne uge har der udover onlinemøder, -undervisning og -sang også været morgengymnastik ved Søren. En omgang god gammeldags Kaptajn Jespersen gymnastik med kosteskaft eller andet, der var ved hånden. Dog tog øvelsen fart, da der skulle danses med kosteskaftet. Fredag var der musikquiz med sangene fra morgensang-kataloget. Her var August suveræn vinder. Der venter en plade Marabou 😊\nI matematik arbejdes der nu med Hyperbler (omvendt proportionalitet). Der har både været individuelle opgaver og gruppearbejde, bl.a med videoaflevering. Der har også været arbejdet med en opgave om Sport og Matematik.\nI engelsk har eleverne arbejdet videre med temaet Around the World. Australien har været i fokus. Der har bl.a været opgaver om en mørk tid i Australiens historie, The Stolen Generation, hvor børn blev fjernet fra deres familier samt opgaver om Aboriginals. Der har desuden været opgaver om fattigdom i forløbets første land, Indien.\nI dansk har eleverne afleveret nogle rigtig gode Videolog’s/fotodok’s i forløbet ”Dage i Coronaland”. Næste forløb, der er startet i dansk, er Romantikken. Her har der også været leget med Blooket som en læringsproces.\nI Business arbejdede eleverne med forskellige former for marketingsstrategier hos firmaer, bl.a. Nicehair.dk og CoolShop. Der var også besøg af en gæst, Thor fra Drivi, der fortalte om hans turbulente rejse som iværksætter. Efter frokost blev der arbejdet på IBM-projekt, efterfølgende blev der fremlagt præsentationer fra boligkonkurrencen fra før nedlukningen.\nI Mediedesign arbejdede eleverne med forståelsen af Brand Identity, Brand Image og Brand Equity. Det var via en øvelse, hvor eleverne skulle analysere et super Brand. Eleverne skulle sætte brandets logo, typografi og farver samt Tone of Voice ind i et dokument ved at bruge screenshot via research på Google. I en analyse af Brand Equity skulle eleverne prøve kræfter med Keller’s Brand Equity model. Indimellem var der tid i IBM-grupperne.\nI Go Creative var der upload af designede luffer. Derefter en snak om spild og bæredygtighed i tøjbranchen. Et dansk tøjdesignfirma laver tøj på bestilling. Eleverne så en udsendelse om firmaet og svarede på spørgsmål. Derefter skulle der designes et rum på NNY, hvor elever kan bytte/købe genbrugstøj eller andet. Der må gerne være en oplevelse i rummet. Sidst men ikke mindst skulle eleverne illustrerer en vinteroplevelse. Efter frokost var der tid i IBM-grupperne samt fremlæggelse af designede rum.\nI Tech arbejdede eleverne med wireframes og prototyper til IBM-projekt. Det er via Figma, Lightwell eller Unity. Efter frokost var der tid i IBM-grupperne. Dagen sluttede af med Unity certificering.\nAftenaktiviteter holder vi stadig fast i. Det er ren hygge og sjov, både med snak og ”lege” 😊 I denne uge har det været mandag og onsdag, hvor der blev spillet Scribble. Det giver mange gode grin og kommentarer.\nHumøret holdes stadig oppe bl.a via kontaktgruppe-møderne, hvor der laves forskellige fællesskabende ting. Bl.a kædering, hvor eleverne ringer til hinanden. Der har været gåture for at støtte Danmarksindsamlingen. Der har også været virtuelle studieture til New Zealand, Grønland og Dubai.\nI matematik er der blevet arbejdet med parabler – udfordrende opgaver med tilhørende forklaringsvideo. Der har også været Kahoot med funktioner.\nI engelsk arbejder eleverne med temaet Around the World. Næste land, der arbejdes med, er Australien. Der har i denne uge været fokus på indfødte australier – Aboriginals. Der har også været arbejdet med kulturmøder generelt.\nI dansk har eleverne afsluttet arbejdet med den grafiske novelle – Fuglemanden, bl.a med perspektivering med en artikel. Der er også arbejdet med forløbet “Dage med Corona” – en videolog/fotodok.\nI Business var der besøg af iværksætter Daniel Szylit om formiddagen. Derefter undervisning med afsluttende Design Thinking workshop med IBM.\nMediedesign havde samme forløb. I undervisning kiggede eleverne på Daniels hjemmeside og snakkede visuelt udtryk.\nGo Creative havde samme forløb. I undervisning blev der fortalt om Bernis Sanders luffer. Holdet designede derefter deres egne.\nTech havde samme forløb. I undervisning arbejdede eleverne med Unity certificering.\nAftenaktiviteter har der været både mandag, onsdag og torsdag. Mandag var der Scribble konkurrense. Onsdag blev der spillet Geoguesser. Torsdag var der Scribble konkurrence. Samt hygge, sjov og snak 🙂\nHumøret holdes stadig oppe bl.a via kontaktgruppe-møderne, hvor der laves forskellige fællesskabende ting. Bl.a er der i en gruppe lavet selfie-konkurrence, hvor alle kontaktgrupper bød ind. Det var super gode billeder fra ungernes egne områder 🙂 Der er også blevet læst godnathistorier.\nI matematik er der blevet arbejdet med parabler – del 2 samt gennemgang af del 1. Der har også været Matematikfessor opgaver.\nI engelsk arbejder eleverne med temaet Around the World. Næste land, der arbejdes med, er Australien.\nI dansk har eleverne arbejdet videre med Graphic Novell – Fuglemanden, komma Kahoot, samt nyt forløb “Dage med Corona” – en videolog/fotodok.\nI Business startede forløb med IBM. Virtuelt oplæg om IBM, virtuelt oplæg fra medie, business og teknologi afdelingerne på IBM.\nMediedesign startede forløb med IBM. Virtuelt oplæg om IBM, virtuelt oplæg fra medie, business og teknologi afdelingerne på IBM.\nGo Creative startede forløb med IBM. Virtuelt oplæg om IBM, virtuelt oplæg fra medie, business og teknologi afdelingerne på IBM.\nTech startede forløb med IBM. Virtuelt oplæg om IBM, virtuelt oplæg fra medie, business og teknologi afdelingerne på IBM.\nAftenaktiviteter har der været både mandag, onsdag og torsdag. Mandag var der Gæt en lyd og Tegn & Gæt. Onsdag blev der spillet Geoguesser og Scrbble. Torsdag var der Fortnite aften 🙂\nHumøret holdes oppe bl.a via kontaktgruppe-møderne, hvor der laves forskellige fællesskabende ting. Bl.a er der i en gruppe lavet rejsevejledning for en virtuel studietur, denne gang til Uganda. Der er også blevet leget “Kender du typen?”.\nI matematik er der blevet arbejdet med parabler.\nI engelsk arbejder eleverne med temaet Around the World. Første land, der arbejdes med, er Indien.\nI dansk har eleverne arbejdet med Graphic Novell – Fuglemanden.\nI Business var der gæst online, Lau Laursen fra LauRen fortalte om erfaringer med jobsamtaler, og hvad han lagde vægt på hos ansøgeren. Virksomheden watery.dk blev analyseret.\nMediedesign lavede trailer til forløbet Roskilde Festival færdig.\nGo Creative startede på et forløb med tøjdesign. Skab en ny style fra eget klædeskab og pitch det.\nTech arbejdede med AI samt Unity certificering.\nAftenaktiviteter har der været både mandag, onsdag og torsdag. Mandag var der podcast aften. Der blev lyttet til forskellige, også elevernes egen. Onsdag var der hyggeaften med 20 spørgsmål til professoren. Torsdag blev der spillet Among Us og Hangman 🙂\nHumøret holdes oppe bl.a via kontaktgruppe-møderne, hvor der laves forskellige fællesskabende ting. Bl.a har en gruppe lavet Disneyfigurer i sneen, tegnet en figur i samarbejde med en onlinemakker, bygget det højeste tårn, der kan bære en mælkekarton mm. Torsdag eftermiddag var en anden gruppe på podcast tur i nærområdet med upload af billeder fra turen.\nI matematik er der blevet arbejdet med budget i forhold til at flytte hjemmefra. Der blev også tegnet og regnet på eget værelse i boligen. Eleverne har desuden lavet problemregning i grupper.\nI dansk har eleverne arbejdet med film og pressefoto omhandlende “Drengene fra Godhavn”.\nI Business startede dagen med en times samfundsøkonomi, hvor der kom en god diskussion i gang omkring de fordele og ulemper forskellige samfundsmodeller har. Derefter var der fremlæggelse fra vores boligkonkurrence, hvor 2 elever havde en afkastningsgrad på 45%! af den investerede kapital. Dagens tema lå i tråd med sidste uges video CV, hvor de hver især skulle lave deres skriftlige CV + ansøgning til et specifik jobopslag. Ansøgninger fra den ”virkelige” verden blev gennemgået. Der blev diskuterede gode og dårlige sider, så erfaringerne kunne integreres i elevernes egne ansøgninger.\nMediedesign arbejdede videre med temaet Roskilde Festival. Der blev introduceret endnu et program i Adobepakken, After Effects. Det skal eleverne bruge i forbindelse med udarbejdelse af en trailer til opgaven..\nGo Creative eleverne fortsatte med opgaven at designe geometriske dyr. Der arbejdes med geometriske design, gerne med lineal. Udgangspunkt kunne tages i dyr og inspiration kunne hentes på Pinterest.\nTech havde i sidste uge forløb om AI, machine learning og deep learning samt opgaver om password sikkerhed. I denne uge havde vi besøg af en softwareingeniør fra Danske Bank, der fortalte om kryptologi og hans arbejde. Derudover havde vi en diskussion om sociale medier, digital dannelse og etik på nettet.\nAftenaktiviteter har der været både mandag, onsdag og torsdag. Mandag blev der dyrket yoga og lavet svampemycelium. Onsdag blev der leget geoguessr og Jackbox gættespil, imens andre spillede Fifa, Minecraft og andre online spil. Torsdag gik der total hyggesnak i den, dog kombineret med: gæt en bog, hvor Lasse læste op, gæt en flamme og sidst men ikke mindst: tillidskrig med kort! Dejligt at eleverne deltager og hygger sig 🙂\nFørste uge i det nye år 2021 blev med online undervisning. Vi krydser fingre for, at der kommer styr på Corona smittetallet, så vi kan vende tilbage til efterskolelivet på normal vis igen snarest.\nI uge 1 har eleverne haft fag og kompetencer som normalt. Der har været kontaktgruppetid. Derudover har der været aftenaktivitet onsdag og torsdag.\nFag: Opgaver om jul og nytår i Corona style i engelsk. Nytårstale i dansk. Budgetlægning i matematik.\nKompetencerne: Business havde forløb omkring studiejob. Hvordan man kan skrive ansøgning, præsentere sig selv mv., samt researche på den virksomhed, man søger job hos. Opgave: Lav en video ansøgning. Mediedesign startede med håbet om en kommende Roskilde festival, så opgaven var at oprette hjemmeside, plakater, program mv. til sommeren 2021. Go Creative havde til opgave at designe geometriske figurer, gerne med lineal. Tech lavede programmering i Arduino og Raspberry Pi.\nAktiviteter: Onsdag spillede eleverne Jackbox og Fact or Lie. Der var livetalk, Dyrk en svamp og DoD live. Torsdag blev der spillet Among Us, et Murder Mystery-spil.\nTirsdag i De 3 iværksætterier arbejdede eleverne videre med forløbet “Be the I i Kind”. Eleverne arbejder på projekter, hvor de kan gøre noget for en anden eller flere personer på skolen.\nI kompetencerne onsdag havde Tech fernisering af Hands on projekter. Elever fra Business, Mediedesign og Go Creative var inviteret til at prøve forskellige spil, arkademaskine, se produceret film mv. Der blev også serveret sodavand under ferniseringen 🙂 Derudover arbejdede Business med Bitcoin og Blockchain teknologi samt forberedte sig til besøg i det nye år af Rolf Høgh. Mediedesign fik sat sidste hånd på bogomslag, der blev udskrevet i flotte A3 illustrationer. Go Creative udskrev print af egne design og satte det på fx notesbøger.\nI fagene var der igangsætning af forløb, der har med juletiden at gøre samt givet feedback på OSO eksamen. Torsdag var matematik banko, Escaperoom dansk samt American History of Music på programmet.\nValgfagene havde afslutning med bla. indendørsfodbold, høj musik, gåtur mm.\nFredag var den store julerengøringsdag samt stor julemiddag 🙂\nTirsdag i De 3 iværksætterier arbejdede eleverne videre med forløbet "Be the I i Kind". Eleverne finder på projekter, hvor de kan gøre noget for en anden eller flere personer på skolen. I kompetencerne onsdag blev der i Tech forberedte eleverne sig på præsentation af deres deres projekter for de andre elever. Arcademaskine skal være klar til at spille på, gamercomputer er bygget færdigt, film er redigeret og klippet og flere andre ting. Business og Mediedesign arbejdede sammen i denne uge. Der var webshop workshop. Der blev bygget hjemmesider, så eleverne selv kan kaste sig ud i diverse webshop projekter. Hos Go Creative samlede eleverne de sidste ugers arbejde med print af op. I fagene var der mandag forberedelse til OSO messe/eksamen. Torsdag og fredag blev messen afholdt. Eleverne pitchede deres job og uddannelse hertil. Torsdag generalprøve for andre elever, fredag for lærerne (eksamen). Valgfagene udgik i denne uge grundet OSO eksamen. I weekenden har alle været på skolen. Der har været pebernøddebageri, julequiz, gåture, juletræsfest, afslapning og fritid.